##### **הכנסת השש-עשרה נוסח לא מתו**

**מושב רביעי**

# פרוטוקול מס' 590

**מישיבת ועדת הכלכלה**

שהתקיימה ביום שני, כ"ב בשבט התשס"ו (20 בפברואר 2006), שעה 10:00

**סדר היום**:

**הצעת חוק משק החשמל (תיקון מס' 4), התשס"ו-2006**

**נכחו**:

**חברי הוועדה**:

אמנון כהן – היו"ר

דניאל בנלולו

דוד טל

משה כחלון

איוב קרא

**מוזמנים**:

חה"כ דני קורן

אלי רונן – מנכ"ל משרד התשתיות הלאומיות

עו"ד דרורה ליפשיץ – יועצת משפטית, משרד התשתיות הלאומיות

אבי מגידו – יועץ למנכ"ל, משרד התשתיות הלאומיות

הילה צדקה – יועצת לשר, משרד התשתיות הלאומיות

עו"ד עדנה הראל – משרד המשפטים

עו"ד גלי גרוס – משרד המשפטים

אורי שוסטרמן – רכז אנרגיה, משרד המשפטים

שמעון בן חמו – סגן מנהל רשות החברות הממשלתיות

יובל סרגוסטי – רשות החברות הממשלתיות

דוד אסוס – יו"ר הרשות לשירותים ציבוריים – חשמל

עו"ד אורית פרקש הכהן – יועצת משפטית, הרשות לשירותים ציבוריים – חשמל

עו"ד נסים חילו – סגן היועץ המשפטי, חברת החשמל

יואל נפתלי – ועד העובדים, חברת החשמל

גל בלאו – "בריטיש גז"

**יועצת משפטית:**

אתי בנדלר

**מזכירת הוועדה**:

עידית חנוכה

**רשמה**:

דקלה אברבנאל

**הצעת חוק משק החשמל (תיקון מס' 4), התשס"ו-2006**

היו"ר אמנון כהן:

אני פותח את הדיון בוועדת הכלכלה בנושא הצעת חוק משק החשמל (תיקון מס' 4), התשס"ו-2006. ניתן למנכ"ל להציג את הנושא. אנחנו תמהים. ב-4 במרס רצינו לראות שהכול עובד, שיש הפרטה, על-פי החלטת הממשלה – הממשלה החליטה לאחר מאמצים רבים. כל נושא הרפורמה היה אמור להיכנס לתוקף ממש בקרוב, ושוב דחייה.

אלי רונן:

זו דחייה ראשונה.

היו"ר אמנון כהן:

כל פעם דוחים.

דוד טל:

אדוני מדבר על משרדים אחרים, ששוב ושוב קובעים תאריך יעד והם מבקשים דחייה. לא לגבי משרד התשתיות.

היו"ר אמנון כהן:

אני מבין שנעשו דברים, אבל לא הסתיימו. אנחנו רוצים לקבל עדכונים, בעקבות החלטת הממשלה, מה נעשה בנידון, איפה זה עומד. לא סיימתם, אז אי-אפשר לקיים את החוק, ולכן אתם מבקשים את הארכה.

אלי רונן:

בוקר טוב, תודה על הדיון. באפריל 2003 תוקן חוק משק החשמל משנת 1996, כאשר התיקון דיבר על ביצוע שינוי מבני בחברת החשמל. החוק עבר. בדצמבר 2003 מינו שרי התשתיות והאוצר ועדת מנכ"לים – השתתפו בה מנכ"ל האוצר, מנכ"ל משרד התשתיות, מנכ"ל חברת החשמל ומנהל רשות החברות הממשלתית. זה היה בדצמבר 2003.

היו"ר אמנון כהן:

כיצד התקדמתם מאז?

אלי רונן:

למעשה ועדת המנכ"לים השלימה את עבודתה בשלהי שנת 2005, אחרי הרבה מאוד דיונים וויכוחים. צריך לזכור שהעניין לא פשוט ולא קל, מדובר בספינה גדולה, של קרוב ל-13,000 עובדים, עם הרבה מאוד מורכבות, עם התחייבויות של קרוב ל-43 מיליארד ש"ח. כל אלו מחייבים מחשבה תחילה, כי הצעד הוא בלתי הפיך. ועדת המנכ"לים השלימה את עבודתה בשלהי שנת 2005.

היו"ר אמנון כהן:

כולל ישיבה עם ועד העובדים?

אלי רונן:

לא, המנכ"לים גיבשו את עמדתם ומאותו רגע והלאה החל המשא ומתן עם העובדים. התקיימו כמה ישיבות עם העובדים. כמובן, אנחנו לא רוצים לעשות שום מהלך שהוא לא בהסכמה ובתיאום עם העובדים. אנחנו בתחילת המשא ומתן. אנחנו מעריכים שבתוך שנה מהיום יהיה אפשר להשלים את ההסכם מול העובדים ולצאת לרפורמה.

היו"ר אמנון כהן:

אז נשאר רק ההסכם מול העובדים, ומה לגבי כל הנושאים הטכניים?

אלי רונן:

ברמת המדיניות והגיבוש הכול מגובש, צריך להגיע עם זה לעובדים. אנחנו עושים זאת בהבנה וברגישות, ואני מקווה שבתוך שנה נשלים את המהלך. עד כאן הסקירה.

נסים חילו:

אני נציג חברת החשמל, אנחנו תומכים בהצעת החוק כפי שהיא.

היו"ר אמנון כהן:

מה לגבי ההפרטה?

נסים חילו:

עוד לא ראינו את התוצאות של ועדת המנכ"לים. עמדת מנכ"ל חברת החשמל הוצגה בוועדה, ואנחנו ממתינים למשא ומתן עם ועד העובדים. למעשה, ברור לכולם שבלי להסדיר גם את הנושא הזה יהיה קשה להתקדם.

דוד טל:

אדוני, אתה חבר הנהלה?

נסים חילו:

אני סגן היועץ המשפטי.

היו"ר אמנון כהן:

לא הבנתי, כבר התנהל משא ומתן ראשוני עם העובדים? אתם יודעים במה מדובר?

דוד טל:

סגן היועץ המשפטי אמר שממתינים למשא ומתן. למה להמתין? זה צריך להיות ברצף.

שמעון בן-חמו:

התקיים.

דוד טל:

זה לא מה שהוא אמר. הוא אמר שממתינים למשא ומתן עם העובדים.

אלי רונן:

רשות החברות מנהלת אותו.

היו"ר אמנון כהן:

אני רוצה לשמוע את נציג ועד העובדים. התנהל משא ומתן או לא, התוכנית קשה מדי או פחות טובה?

יואל נפתלי:

בעיקרון התחלנו משא ומתן.

היו"ר אמנון כהן:

אני לא אאשר סתם. אם לא אראה שזה מתקדם, לא אאשר כלום. אמר סגן היועץ המשפטי המכובד שהוא מסכים לדחייה. אני לא מסכים לדחייה. אני חושב שב-4 במרס צריך לפעול, אלא אם כן תשכנע אותי שזה עומד להיגמר ממש בקרוב. אם אתה אומר שאין כלום, כלומר נשב כאן עוד שנה ועוד שנתיים. אל תחשבו שזה כך.

יואל נפתלי:

האינטרס של ועד חברת חשמל הוא לקדם את העניינים, את הרפורמה, מה שיותר מהר.

היו"ר אמנון כהן:

לקדם, לא להקפיא עוד שנה ועוד שנה.

יואל נפתלי:

לא.

דוד טל:

האם אתם מתקדמים?

יואל נפתלי:

כמה שיתקדמו מהצד האחר, אנחנו נתקדם אתם, אין בעיה.

איוב קרא:

יש משא ומתן.

היו"ר אמנון כהן:

נציג רשות החברות הממשלתיות, באיזה פן אתם נכנסים לנושא?

שמעון בן-חמו:

לאחר שגובשה עמדת המנכ"לים, כפי שאמר מנכ"ל משרד התשתיות, החלה המדינה במשא ומתן עם העובדים. הוא מתנהל כבר כמה שבועות. בשל המורכבות של העניין הבנו שהדבר לא יסתיים לפני 4 במרס 2006, גם מבחינת המשא ומתן וגם מבחינת היישום. גם אם נסיים את המשא ומתן בעוד שבוע או שבועיים יש תהליך יישום, שיימשך עוד.

דוד טל:

כמה זמן צריך כדי לנהל את המשא ומתן?

שמעון בן-חמו:

לדעתי בתוך שלושה או ארבעה חודשים אפשר לגמור אותו. אחר כך צריך עוד זמן. לכן התבקשה שנה. אנחנו מעריכים שנדרשים שלושה או ארבעה לסיום המשא ומתן עם העובדים. אחר כך צריך עוד כחצי שנה עד תשעה חודשים ליישום התהליך. להערכתנו זה הזמן המספיק, לניהול המשא ומתן וליישום הדברים שסוכמו, ולכן זאת הבקשה.

דוד טל:

לא תבואו לבקש דחייה נוספת.

שמעון בן-חמו:

נעשה כל מאמץ לסיים את הכול עד המועד שהחוק קובע. החוק קובע דחייה עד 3 במרס 2007. אם נסיים קודם, יהיה אפשר ליישם קודם.

דניאל בנלולו:

אני לא יודע אם התחילו את המשא ומתן, אבל ברור שעדיין הגורמים לא ישבו ביניהם, עם העובדים ועם ההנהלה. לכן אני חושב שהדחייה היא כדי שהם ישבו, על מנת להביא לסיום של כל הדבר.

דוד טל:

נציג רשות החברות אומר שמנהלים משא ומתן, אני מאמין לו.

דניאל בנלולו:

הוא אומר, גם אני מאמין לו. אני חושב שהדחייה הזאת באה כדי לתת להם את הזמן. אני לא חושב שיש מישהו סביב השולחן הזה שייתן יד לתהליך מחר בבוקר, אם לא יגיעו להסכם עם העובדים.

היו"ר אמנון כהן:

ב-2003 זה עבר. עכשיו 2006. מה עשיתם שלוש שנים.

שמעון בן-חמו:

הרבה מאוד עבודה. אבל לא אפריע לחבר הכנסת בנלולו.

היו"ר אמנון כהן:

אני שואל. שלוש שנים.

אלי רונן:

אולי אני אענה על השאלה. רשות החברות לא אחראית לשלוש השנים. אנחנו, המנכ"לים, האחראים. אני פה, אני מוכן לקחת אחריות.

דניאל בנלולו:

אני באמצע דברי.

היו"ר אמנון כהן:

מתוך דבריך אני יוצא.

אלי רונן:

כפי שציינתי בתחילת דברי, במשך שנתיים ישבה ועדת המנכ"לים על המדוכה לגבי היישום. זהו עסק מורכב מאוד ולא פשוט. לפני שגיבשנו את עמדתנו היו שתי קבוצות של יועצים: יועצים שהגיעו מחוץ-לארץ, קבוצה בשם KPMG, שעשו עבודה עבור רשות החברות.

היו"ר אמנון כהן:

עד היום לא ראיתי את העבודה הזאת, ויש לי התכתבויות אתכם.

שמעון בן-חמו:

העבודה הוגשה.

דוד טל:

אני רוצה לשאול עוד שאלה.

דניאל בנלולו:

אני יכול להמשיך את דברי? אדוני היושב-ראש, במדיניות שהיתה לנו בשלוש השנים האחרונות היו כל כך הרבה הפרטות, "אל-על" היא אחת מהן. אתה חושב שניתן יד להפרטה, או למשהו, אם לא יהיה הסכם עם הוועד? אם לא יהיה הסכם עם העובדים, לא יהיה כלום.

היו"ר אמנון כהן:

אבל לא יהיה הסכם עוד עשר שנים, בהתנהלות הזאת.

דניאל בנלולו:

אני לא בטוח.

היו"ר אמנון כהן:

אני רוצה לדעת מה עשו במשך שלוש שנים.

דניאל בנלולו:

מה, זה בקלות? מחר בבוקר מפריטים את חברת החשמל? עשר שנים מדברים על הפרטת בז"ן.

היו"ר אמנון כהן:

תן לי ללמוד מה היה בשלוש שנים. שלוש שנים זה הרבה זמן, זאת הקדנציה האחרונה שלך, מה עשו בשלוש שנים?

דוד טל:

ברשות היושב-ראש, אני רוצה להכניס שאלה. אדוני המנכ"ל, אתה אדם מוערך כאן בוועדה. תאמר לנו, באמת, עד כמה כל הנושא היה חשוב לכם. למשל, כמה פעמים בחודש ישבה ועדת המנכ"לים כדי לקדם את העניין: פעם בחודש, פעם בחודשיים, פעם בשלושה חודשים? כך אני יכול לקבל אינדיקציה לגבי החשיבות של הדבר, הרגישות שלו, אולי החיוניות שלו. אם ישבתם פעם בחצי שנה, אגיד שאתם לא רציניים.

אלי רונן:

שאלה מצוינת. גם אשיב עליה. אני חושב שגם התשובה תהיה מספקת. ועדת המנכ"לים, במנדט שקיבלה, היתה צריכה לבחון את הישימות – איך ליישם את החוק שחוקק ב-2003. על מנת לקבל את ההחלטות הנכונות היה צורך שתעבוד לפחות חברת ייעוץ אחת. עברו שתי חברות ייעוץ, לא אחת, במקביל. אחת עבדה עבור משרד התשתיות,

דוד טל:

לשתיהן היה אותו מנדט, אותן מטרות?

אלי רונן:

ההנחיות של כל אחת מהחברות היו קצת שונות. חברה אחת עבדה עבור משרד התשתיות, והיא השלימה את החלק הראשון באמצע שנת 2005. הוועדה של KPMG, שההנחיות שלה היו רחבות הרבה יותר, השלימה עבודתה רק לקראת סוף 2005. זה מה שאמר סגן מנהל רשות החברות הממשלתיות. הגישו להם את הדוח.

ברור שגם בקרב ועדת המנכ"לים לא היתה הומוגניות מחשבתית. באופן טבעי יש הטרוגניות. יש נציג משרד התשתיות, אני, ויש מנכ"ל משרד האוצר. את מרבית הדברים ראינו עין בעין, אבל לא הכול. כשיש מחלוקת צריך להגיע להבנה ולהסכמה ולהכרעה בצורה מכובדת.

הגענו להכרעה. עכשיו אנחנו צריכים לשווק את המסגרת הזאת לעובדים. כפי שאמרתי, ננהל אתם משא ומתן. כמובן, נעשה זאת בתום לב ובידיים נקיות.

דוד טל:

טרם ענית לי. כמה פעמים בחודש ישבתם?

אלי רונן:

התדירות היתה נמוכה, אבל הרלוונטיות של המפגשים לא היתה גבוהה, כי מי שעבדו בפועל הן חברות הייעוץ. הן היו צריכות לספק את הסחורה.

היו"ר אמנון כהן:

במשך שנה הן לא הביאו החומר, אז הם לא התכנסו.

שמעון בן-חמו:

היו ועדות משנה, שעות רבות של ישיבות.

היו"ר אמנון כהן:

התכתבתי עם המשרד שלכם לגבי העבודה של KPMG. כל הזמן ביקשתי לקיים דיון על זה, ביקשתי את החומר. עד היום לא קיבלתי שום תגובה. ההתכתבות היתה פעם בחודשיים לפחות. אני יכול לקבל את החוברת?

אלי רונן:

לי היתה חברה אחרת, אני יכול להעביר את החומר של החברה שלי.

שמעון בן-חמו:

קיבלנו את החומר לאחרונה.

היו"ר אמנון כהן:

מה זה לאחרונה?

שמעון בן-חמו:

סוף 2005, משהו כזה.

דניאל בנלולו:

איזה חוברת? גם אני רוצה עותק.

היו"ר אמנון כהן:

הכוונה לדוח של חברת הייעוץ. אני מבקש שהוועדה תקבל אותו, גם את הדוח שהגיע למשרד התשתיות. מי מנציגי האוצר נמצא כאן? כשעשיתם תיקון לחקיקה ב-2003, הבאתם בחשבון שזה יימשך שנתיים או שלוש או ארבע או חמש? עשיתם עבודה מכינה? הבאתם בחשבון את האלמנט של ועד העובדים? איך ב-2003 קבעתם שבמרס 2006 זה ייכנס לתוקף? זה היה ריאלי?

אורי שוסטרמן:

אני מניח שהיתה הערכה לגבי זמן היישום. עכשיו התקדמנו.

היו"ר אמנון כהן:

מישהו מטעמכם מלווה את כל התהליך?

אורי שוסטרמן:

אנחנו חלק מצוות המנכ"לים. הגורם המקצועי שמלווה את מנכ"ל משרד האוצר הוא אגף תקציבים, עם רשות החברות, שמיוצגת שם.

אלי רונן:

אדוני היושב-ראש, תן לי לעזור לו. הוא לא היה באותה תקופה. אני אתמוך בו. המועד של מרס 2006 לא נגזר מהחקיקה ב-2003. הוא נגזר מהחוק ב-1996. אז דובר על ביצוע של השינוי המבני אחרי עשר שנים.

אתי בנדלר:

זו קושיה גדולה עוד יותר.

אלי רונן:

הפעם הראשונה שהדבר הפך למעשה הוא ב-2003, שאז התקבל החוק לביצוע השינוי, עם המבנה שהוחלט עליו ב-2003.

אתי בנדלר:

אז השאלה עוד יותר קשה: 10 שנים עברו.

דרורה ליפשיץ:

ב-1996 החוק לא קבע שיש צורך בשינוי מבני, אלא נקבע שלכל פעילות צריך להינתן רישיון נפרד, והרישיונות המאוחדים יכולים להיות בתוקף עד 2006. נקבע שיהיה רישיון אחד, לעשר שנים, לפעילויות של הולכה וחלוקה וכו' – למעט יצוא. מזה נגזר התאריך של 2006. לא נקבע ב-1996 שיהיה שינוי מבני. הוא נקבע ב-2003, והתאריך נגזר מ-1996.

אתי בנדלר:

למה? האם לא הגיעו למסקנה, בלי שהדבר ייאמר מפורשות, שבלי שינוי מבני לא יהיה ניתן ליישם בצורה נאותה את התיקון מ-1996?

דרורה ליפשיץ:

הבסיס לחוק שהתקבל ב-1996 היו החלטות ממשלה. נאמר שם שלקראת 2006 צריך לשקול מה רוצים מה לעשות, בראייה של שינוי מבני והפרטה. החוק עצמו לא דרש זאת. ב-2003, לקראת ההיערכות לתום הרישיון המורחב ב-2006, תוקן החוק וקבע את השינוי המבני.

שמעון בן-חמו:

אני רוצה להבהיר: אנחנו מדברים על הפרטה ועל שינוי מבני. בחשמל מדברים על רפורמה במבנה משק החשמל. זה נושא מורכב, אולי המורכב ביותר מבחינת שינויים מבניים שנעשים, או ייעשו, במשק. זה לא משהו של הפרטה. לא לוקחים ומוכרים מניות של חברה כזאת או אחרת – שזה דבר פשוט יחסית: אומנם צריך להגיע הסדרים עם העובדים, אבל זה פשוט יחסית. כאן מדובר בפיצול הפעילות ובהסדרים שונים לחלוטין במבנה הענף. הנושא מורכב מאוד מבחינה מקצועית ומבחינה ביצועית. זה תהליך מאוד מורכב אל מול העובדים וההנהלה.

זה סוג תהליך שהמשק עדיין לא עבר. הדבר הכי קרוב לנושא הזה הוא מה שנעשה בנמלים, אבל זה עדיין מיני-רפורמה לעומת רפורמה מהסוג הזה. זה לוקח זמן. לא צפינו שזה יהיה מהר, שזה ייעשה בחצי שנה או בשנה. זה נעשה כל הזמן. גם מ-2003 עד עכשיו נעשתה הרבה מאוד עבודה מקצועית ועבודה בשטח, בתהליכים כאלה ואחרים, כדי להכין את הקרקע לביצוע השינוי המבני.

גם יושב-ראש רשות החשמל יכול לדבר על ההיבטים שיש לכך ברמת התעריפים. יש לכך גם היבטים ברמת ההסדרים שיהיו במערכת. היום גוף אחד שעושה הכול: מייצר חשמל, מוליך, מחלק, מוכר – הכול. הכוונה ברפורמה היא לפצל את הדברים, ולעשות הסדרים שונים בין כל יחידה ויחידה. זו מערכת שונה לחלוטין.

גם בעולם הדבר הזה נמשך הרבה זמן, שלב הביצוע ארך לא מעט זמן. אין ספק שיש בעיות קשות אל מול העובדים, והם בוודאי לא מתלהבים מרפורמה מהסוג הזה, זה ידוע. אבל זה דבר נמשך.

היו"ר אמנון כהן:

אולי היו שרים שתקעו את הרפורמה? שהתבטאו בתקשורת בזמנו?

שמעון בן-חמו:

אני לא דובר של שרים.

היו"ר אמנון כהן:

זה לא השפיע על העבודה המקצועית שלכם? המשכתם לעבוד?

שמעון בן-חמו:

הרבה מאוד דברים השפיעו על העבודה שלנו. אבל זה נושא מורכב, שדורש זמן.

דוד אסוס:

קודם כול, נקדים ונאמר שהשינוי בחקיקה די הכרחי כרגע. בפועל אנחנו לא יכולים ליישם את החוק באפריל, בכל מצב. כיושב-ראש הרשות ודאי שלא הייתי רוצה שחברת החשמל יפעלו כעבריינים מחוץ לחוק. צריך למסד זאת. זה בהקשר לחוק עצמו, התיקונים.

בהקשר להערות, נעשה בלבול בין שני מושגים – הרישיונות והשינויים המבניים. כשמדברים על השינויים המבניים, הרשות לא מעורבת. היא לא חלק מוועדות המנכ"לים, ונתייחס לסיכום הוועדות, ולא לעבודה של רשות החברות. אדוני יודע שהרשות אחראית על הרישיונות. לו המערכות היו משתפות פעולה, היינו יכולים להגיע לכך שהיו נותנים רישיונות בזמן, ולא היה צורך בשינוי החקיקה. לקשור את מתן הרישיונות לכך שיש הסכמים עם העובדים ויש שינויים מבניים – שהם המהלך שבהמשך לרישיונות – זו טעות מיסודה.

עם זאת, ניסינו לפעול במסגרת החוק ולהיות במצב שאנחנו יכולים להכין רישיונות, ולא מצאנו שיתוף פעולה מהגופים, כולל חברת החשמל. כל אחד תלה את עצם מתן הרישיונות בשינויים המבניים. זה מהלך מתגלגל של עשר שנים. ב-2003, כשעברה החקיקה לפני שנתיים עמד מול האוצר סיכום של ועדה אחרת, שכבר המליצה על מבנה. נציגי האוצר שנוכחים כאן בדיון צעירים ולא יודעים את זה. כלומר, כשהאוצר הביא את החקיקה ב-2003, כבר היה סיכום של ועדה בין-לאומית, שהסכימה על המבנה. מהמקום הזה היה ראוי להמשיך להתקדם.

המשרדים התקדמו והקימו עוד ועוד ועדות. אני לא אומר שהבעיות פשוטות. אין ספק שהבעיות שקשורות לעובדים ולמבנה הסופי של מכירה זו או אחרת של חלקים מהחברות – אלו אלמנטים מורכבים, שיארכו זמן עד שיסתיימו, גם לא שנה. אבל הרצון לקשור בין זה לבין מתן רישיונות נפרדים לפעולות של חברת החשמל – ההקשר הזה לא נכון. כבר ב-1996 חברת החשמל התחייבה לדווח על כל מקטע בנפרד. בוועדת הכספים בכנסת ב-2003, וגם ב-2002, יושב-ראש חברת חשמל הודיע שהוא הולך לקיים את הוראות החוק, מה שלא נעשה עד היום.

הנושא מתגלגל כבר עשר שנים, ואנחנו לא רואים את זה מתקדם. לכן אני חושש שבעוד שנה נהיה במצב דומה. אם אדוני זוכר היה דיון בקשר שבין מתן הרישיונות לבין שר התשתיות – שהוא שמטפל ברפורמה. זה הקשר לא נכון ולא ראוי, ואנחנו משלמים חלק מהמחיר.

צריך להפריד את הפעילויות, כך היה נכון לעשות גם לפי שנה. היום, מה שיותר מהר, בוודאי מסגרת השנה הקרובה, צריך להגיע לכך שיינתנו לחברת החשמל מספר מסוים של רישיונות לכלל הפעילויות. במקביל צריך לקדם את הסיכום עם העובדים. גם אם זה יארך יותר משנה, בסדר, זה לא קריטי כל כך. אבל ודאי שמתן רישיונות לחברת החשמל הוא גורם בסיסי, שממנו יוצאים לדרך, ולא גורם המותנה בסיכומים – כי אני מאוד חושש להימצא במצב שבעוד עדיין ישאלו מה צריך לעשות, אם יש הסכמים או אין הסכמים.

היו"ר אמנון כהן:

כבודו יתאם פגישה עם האוצר ועם כל הגופים, כדי לראות שגם האלמנט הזה יובא בחשבון בהפרטה, בשינוי המבני. כבודו כבר יעשה את העבודה. אל תבוא אלי בעוד שנה תגיד שאמרת. לשם כך צריך ועדות מקצועיות. לשבת, להעלות את הדברים. אם יש קושי, נעשה דיון.

דרורה ליפשיץ:

מר אסוס הוא חלק מהממשלה.

אלי רונן:

אני חולק על מה שנאמר, אפשר להנחות אותו.

דוד טל:

על כל מה שאמר?

דוד אסוס:

על המהות.

היו"ר אמנון כהן:

יש פה דברים עם טעם. אולי זה בניגוד לעמדת משרד התשתיות, אבל אלו דברים עם טעם. אתם תסתכלו מה טוב לעם ישראל, זה מה שחשוב לנו, ותשבו ותחליטו.

איוב קרא:

אני חושב שהדברים מדברים בעד עצמם, לא צריך להרבות במילים. צריך להצטרף לבקשה, ולאפשר לאנשים לעבוד. זה בגדר של גישושים ומשא ומתן ראשוני, לדעתי. אני חושב שצריך לגבות את הבקשה הזאת.

היו"ר אמנון כהן:

אם ניתן לכם חצי שנה תוכלו להיכנס למסגרת?

שמעון בן-חמו:

לא. אמרתי שאני מעריך זה כמה חודשים.

דניאל בנלולו:

הסיכום היה לשנה.

היו"ר אמנון כהן:

בסדר, אנחנו בוועדה, לא מכתיבים לנו בממשלה.

שמעון בן-חמו:

יש שני שלבים, שלב המשא ומתן ושלב היישום.

דוד טל:

אשמח אם הם לא יבקשו עוד ארכה אחרי שנה. אתה מדבר על חצי שנה?

היו"ר אמנון כהן:

אני רוצה לשמוע. קיבלנו בקשה. אנחנו לא חותמת גומי, בכל הכבוד. נשמע את הצדדים, אם יש אפשרות, למה לא?

שמעון בן-חמו:

צריך לעבור גם את שלב המשא ומתן וגם את שלב היישום. ב-4 במרס 2007 המערכת צריכה לעבוד. לכן חצי שנה לא תספיק.

איוב קרא:

אני מוכן לחתום גם על 2008.

שמעון בן-חמו:

אנחנו חושבים שזה מספיק. לכן הבקשה היא לשנה.

דוד טל:

היושב-ראש אומר שאם יקבע פרק זמן קצר יותר, אולי זה ימריץ אתכם וגם את העובדים להיכנס למשא ומתן מואץ. יש לכם יעד מסוים, הוא תחם אתכם בזמן, אתם יודעים שאין לכם את כל הזמן בעולם. תצטרכו לשבת עד שיצא עשן לבן. ולא תשבו פעם בחודש או חודשיים.

היו"ר אמנון כהן:

ואם צריך עזרה, אנחנו מוכנים להצטרף למשא ומתן.

שמעון בן-חמו:

אני לא חושב שהזמן הזה נקבע במשא ומתן. הממשלה ישבה והחליטה מה היא צריכה כדי ליישם את החוק במצב שבו היא נמצאת כרגע. היא צריכה שנה. לא היתה התפרשות מבחינת משא ומתן. לכן אני חושב שהשנה נדרשת.

היו"ר אמנון כהן:

תודה. שמענו. בלב כבד אגיד, תמוה שהממשלה מקבלת החלטה ובעצמה לא מיישמת אותה. אני מודע לכך שמה שעיכב זאת זה לא רק הנושא המקצועי אלא גם הנושא הפוליטי. לא הכול פוליטיקה, צריך להסתכל על המשק, צריך להסתכל על עם ישראל. אם היתה החלטת ממשלה, צריך ליישם אותה.

משום שהמצב לא פשוט, והוא מותיר את חברת החשמל ואת כל הגופים בלי רישיון, ניאלץ להסכים. כפי ששמעתם, רצינו לצמצם את הזמן הנדרש. אנחנו מאוד מקווים שלא תבואו אלינו בדרישה נוספת להאריך.

אדוני המנכ"ל ונציג רשות החברות הממשלתיות, בכל שלב, מתי שתצטרכו, תוכלו לפנות אלינו – אם תצטרכו שחברי כנסת ישבו אתכם מול העובדים, לסייע בעדם, כי יש אנשים שהשקיעו שם את חייהם וצריך להתחשב בכבוד שלהם. עם זאת, חשוב לא למסמס את הנושא. אנחנו מאשרים את זה שנה, אבל אחרי שנה שכל המשק ידע איך הוא נערך ואיך הוא מתפקד.

דוד טל:

רגישות לעובדים ונחישות לביצוע.

אתי בנדלר:

צריך לקרוא את הצעת החוק.

דרורה ליפשיץ:

אני קוראת את הסעיף הראשון.

אתי בנדלר:

יש לי כמה שאלות. נאמר "על אף הוראות חוק זה, בהוראות הרישיונות שניתנו לפיו לחברת החשמל, שהיו בתוקף" – למה הכוונה? להוראות החוק שהיו בתוקף או להוראות הרישיונות שהיו בתוקף?

דרורה ליפשיץ:

הוראות הרישיונות.

אתי בנדלר:

הוראות הרישיונות בלבד. אתם כותבים בסיפה: "ובלבד שחברת החשמל תפעל בהתאם להוראותיהם ולהוראות לפי חוק זה ולפי כל דין אחר". ההארכה מותנית בכך ש"תתנהגו יפה" להבא, לפי הרישיונות. ומה יקרה אם חברת החשמל לא תפעל לפי הוראות הרישיונות, לטעמו של מישהו? זה מפקיע את תוקף הסעיף? למה הכוונה?

דרורה ליפשיץ:

אם חברת החשמל לא פועלת לפי הרישיונות יחולו כל הוראות החוק. זה אומר שבעצם אין הארכה,

דוד טל:

יש סנקציה שאתם יכולים להטיל עליהם, אתם יכולים להפקיע להם את הרישיונות בצורה חד-משמעית?

דרורה ליפשיץ:

השאלה האמיתית היא אם אפשר להשאיר מצב במשק שבו אין גורם שיש לו רישיונות, את זה אנחנו רוצים להסדיר. אבל יש סנקציות במסגרת הרישיונות שאפשר להפעיל.

דוד טל:

מה למשל? סנקציה אחת שאפשר להפעיל?

דרורה ליפשיץ:

השעיית רישיון מסוים. יש לנו כמה רישיונות.

דוד טל:

סנקציה אחת שיש בידי המשרד כלפי חברת החשמל, אם היא לא עומדת בחוק זה.

דרורה ליפשיץ:

שלילת רישיון מסוים.

דוד טל:

אבל את אומרת שאת לא יכולה להרשות את זה לעצמך.

דרורה ליפשיץ:

היום יש כמה רישיונות. יש רישיון הולכה וחלוקה ויש רישיונות ייצור. את ההולכה אי-אפשר לשלול. בתוך רישיונות ההולכה יש סנקציות. לגבי רישיונות הייצור: היום חברת החשמל הקימה שתי תחנות חדשות, היא לא יכולה להפעיל אותן כי אין לה רישיונות ואי-אפשר לתת לה רישיונות. לפי מה שאומרים לנו בחברת החשמל היא באמת לא מפעילה אותן.

דוד טל:

ואם יחסר חשמל בארץ, תפקיעו מהם את הרישיון הזה?

דרורה ליפשיץ:

נפעל בהתאם.

אתי בנדלר:

את מדברת רק על יחידות ייצור חדשות?

דרורה ליפשיץ:

גם ברישיונות הקיימים היום יש הוראות. לא משתמשים בכל הסנקציות שישנן, אבל יש היום הוראות שחברת החשמל היתה צריכה לקיים, ולא קיימה.

דוד טל:

גברתי, אני מניח שלא תשתמשו בשום סנקציה. אני חושב שאני צודק. מהסיבות שאמרת קודם.

דרורה ליפשיץ:

לפי ההיסטוריה אתה צודק, כי עד היום חברת החשמל לא קיימה את כל ההוראות, ולא ננקטו סנקציות. קיימות סנקציות. השאלה אם באופן אמיתי,

דוד טל:

עוד אות מתה בחוק.

דרורה ליפשיץ:

אם יש כלים, ניתן לעשות בה שימוש.

דוד טל:

אולי בטיפול נמרץ אפשר קצת להנשים אותה, לא יותר מזה.

אתי בנדלר:

המשפט האחרון הוא המשפט הבעייתי ביותר מבחינת הבנת הנקרא שלי. כדי שאוכל להכניס שינויי נוסח נדרשים, אני מבקשת את ההסבר. למה הכוונה "ויחולו לגבי הרישיונות האמורים" – הרישיונות שהוגדרו ברישה לסעיף, כל מה שהיה בתוקף ערב תחילת התיקון.

דרורה ליפשיץ:

אלו שהיו בתוקף ויוארכו בשנה, לגביהם יחולו כל הוראות החוק.

אתי בנדלר:

"כל הוראות החוק" – זה גם ההוראות שמאפשרות לשרים לפטור או לתת הוראות אחרות בקשר לבעלויות – למה הכוונה?

דרורה ליפשיץ:

אבהיר. הכוונה היא שלא ניתן אישור מכוח החוק להארכה אוטומטית של שנה, ולא משנה מה החברה עושה במהלך השנה. החברה צריכה לקיים את הוראות הרישיונות. אם היא לא מקיימת את ההוראות, חלות כל ההוראות שקיימות היום.

דוד טל:

אם היית אומרת שאת אוכפת את זה, את צודקת. אבל את בעצמך אומרת שאתם לא אוכפים. זה סתם מיותר.

דרורה ליפשיץ:

לא אמרתי שלא אוכפים לגמרי. למשל, שתי יחידות היום לא עובדות. חברת החשמל היתה מחויבת, לפי הרישיונות מ-1996, לקיים מרכזי רווח לכל פעילות. היא לא עשתה הכול כמו שצריך. ניסו לאכוף עליה את זה, יש כוונה לאכוף את זה, לא עושים זאת באופן אוטומטי. לכן אמרתי שלנוכח ההיסטוריה אתה צודק. זה לא מהיום למחר. אבל הכלים שבידי הרגולטור נותנים לו אפשרות ליישם חלק מההוראות. העובדה שעד היום לא השתמשו בכל הכלים לא אומרת שבשנה הקרובה לא יעשו זאת, להיפך. החוק קובע שהרישיונות לא יהיו בתוקף.

דוד טל:

אפילו גברתי מפקפקת בזה.

שמעון בן-חמו:

זה בעצם ממשיך את המצב הקיים, ניסוח כזה היה קודם לכן.

דוד טל:

זה רק לתפארת הכתיבה. זה לא רציני. אתם רוצים לאחוז ביד ביכולת רגולטיבית, ולהטיל סנקציות אם אתם רוצים. בפועל אתם יודעים שלא תעשו את זה.

היו"ר אמנון כהן:

בסדר.

אתי בנדלר:

על כל פנים, ברור שיהיה צורך לתקן את הנוסח כדי להבהיר את הדברים.

היו"ר אמנון כהן:

אנחנו סומכים עלייך שתשני לפי מה שמקובל.

דרורה ליפשיץ:

הסעיף הבאה הוא סעיף התחילה. אני קוראת את הסעיף.

היו"ר אמנון כהן:

נקיים הצבעה על הצעת החוק. לא יודע מי יהיה יושב-ראש ועדת הכלכלה אחרי. אני מבקש ממזכירת הוועדה שתאיר את עיניו שבכל מקרה בעוד חצי שנה יש לקיים דיון בנושא, לראות איך המשא ומתן מתקדם, איפה הדברים עומדים, גם מבחינת קידום הנושא. נקיים דיון כאן.

מי בעד הצעת חוק משק החשמל (תיקון מס' 4), התשס"ו-2006: פה אחד בעד. אין מתנגדים. נגד. חבר הכנסת דני קורן החליף את חבר הכנסת שלום שמחון. ההארכה אושרה.

הישיבה ננעלה בשעה 10:40.