**הכנסת השש-עשרה** נוסח לא מתו

**מושב רביעי**

**פרוטוקול מס' 602**

#### מישיבת ועדת הכלכלה

**‏יום שלישי, כ"א באדר התשס"ו (‏21 במרץ, 2006), שעה 12:37**

**סדר היום**: 1. צו פיקוח על מצרכים ושירותים (אגרת שירותים בענף הלול) (תיקון), התשס"ו-2006

**נכחו**:

**חברי הוועדה**: אמנון כהן – היו"ר

דוד טל

**מוזמנים**: יצחק בן דוד - סמנכ"ל ייצור וכלכלה, משרד החקלאות ופיתוח הכפר

עו"ד אפרת ורד - לשכה משפטית, משרד החקלאות ופיתוח הכפר

שלום שלו - משרד החקלאות ופיתוח הכפר

שמואל לויט - חשב המועצה לענף הלול

עו"ד תומס מנור - יועמ"ש, המועצה לענף הלול

עו"ד לאה שטיינבוים-סטרז - עוזרת ממונה, המועצה לענף הלול

**ייעוץ משפטי**: שמרית שקד

ניר ימין (מתמחה)

**מנהלת הוועדה**: לאה ורון

**רשמה**: אירית שלהבת

##### צו פיקוח על מצרכים ושירותים (אגרת שירותים בענף הלול) (תיקון), התשס"ו-2006

היו"ר אמנון כהן:

אני מתכבד לפתוח את ישיבת ועדת הכלכלה. על סדר היום צו פיקוח על מצרכים ושירותים (אגרת שירותים בענף הלול) (תיקון), התשס"ו-2006. מה אתם מבקשים בצו הפיקוח? מי יציג את הנושא?

תומס מנור:

על-פי חוק המועצה לענף הלול, המועצה מוסמכת לקבוע אגרות עבור שירותי פיקוח וטרינרי שהיא מספקת לציבור המגדלים.

היו"ר אמנון כהן:

דווקא עכשיו רוצים להעלות את שיעור האגרות, אחרי שנגרמו נזקים כה כבדים?

תומס מנור:

עדיין לא אמרתי שאני מעלה את שיעור האגרות.

הסמכות בפועל היא של שרי החקלאות והאוצר.

היו"ר אמנון כהן:

הם דיברו ביניהם?

תומס מנור:

הם דיברו ביניהם. זה עבר גם את ועדת המחירים, על-פי חוק הפיקוח על מחירי מצרכים ושירותים.

השינוי נובע מכך שבמשך השנה-שנתיים האחרונות עלו טענות מכל מיני גורמים בענף, שהאגרות לא מאוזנות. כלומר, על ענפים מסוימים ומגדלים מסוימים נופל נטל גדול יותר, ואחרים נהנים מזה. לאור זה, המועצה לענף הלול עשתה עבודה עם חברת ייעוץ חיצונית כדי לבדוק את כל שיעורי האגרות, לבדוק את העלות של כל פעולה המבוצעת, אם זה בדיקה כזו או בדיקה אחרת, ביקור של רופא וכדומה.

היו"ר אמנון כהן:

בדקתם תכלס כמה זה עולה בשטח.

תומס מנור:

נבדקה העלות האמיתית והתקורה האמיתית. לאור הממצאים של אותה בדיקה הגשנו הצעה לתקן את שיעורי האגרות, באופן שיש מספר אגרות ששיעורן גדל ולעומת זה מספר אגרות ששיעורן קטן, כדי ליצור מערך אגרות מאוזן יותר ונכון מבחינה כלכלית.

היו"ר אמנון כהן:

האגרה נגבית עבור בדיקות מעבדה?

תומס מנור:

עבור בדיקות במעבדות, ביקורים של רופאים קליניים בלולים, עבור למשל פעילות שנעשית כאשר מגיעים אפרוחים מחוץ-לארץ וצריך לערוך להם בדיקות.

לאה ורון:

היושב-ראש שואל האם עיקר ההעלאה המוצעת כאן היא לגבי בדיקות המעבדה.

היו"ר אמנון כהן:

אלה מעבדות של משרד החקלאות או מעבדות חיצוניות?

תומס מנור:

אלה מעבדות של המועצה לענף הלול. מנהל הוועדה הוא גם עובד משרד החקלאות, אבל אנחנו מפעילים את המעבדות הללו על-ידי עובדים שלנו והן נותנות שירות.

לאה ורון:

הן עונות על הביקוש?

תומס מנור:

כן, הן עונות על הביקוש.

היו"ר אמנון כהן:

יש למישהו הערות או הסתייגויות?

יצחק בן דוד:

כפי שאמר עו"ד תומי מנור, הבאנו את זה לאישור ועדת המחירים.

היו"ר אמנון כהן:

האם נציגי המגדלים נמצאים כאן? אני רוצה לשמוע אותם ואת היבואנים.

לאה ורון:

הם הוזמנו. מכיוון שלא הגיעו, מכאן אנחנו מבינים שהם לא מתנגדים.

שמואל לויט:

אני חשב המועצה לענף הלול. יושב-ראש ארגון המגדלים היה צריך עקב הנסיבות לנסוע לדרום הארץ, אבל הוא הודיע לי שהוא מתכנן לתמוך בישיבת הוועדה באישור הצו ובתיקון שיעור האגרות.

היו"ר אמנון כהן:

על דעת כל המגדלים?

שמואל לויט:

הוא יושב-ראש ארגון המגדלים ומייצג את כל המגדלים.

דוד טל:

אדוני היושב-ראש, לדעתי זאת פעולה מבורכת. אם עשו אותה עכשיו אפשר רק לשאול מדוע לא עשו אותה קודם, אבל טוב שמשרד בודק מדי פעם בפעם ומאזן.

היו"ר אמנון כהן:

הגיע שר חדש שמייד נכנס לעניינים ובדק מה היה לא בסדר.

דוד טל:

נכון וטוב שמשרד ממשלתי, כל משרד ממשלתי, מדי פעם בפעם בודק ומתקן ומביא לוועדה דברים הטעונים תיקון כדי ליצור איזון. ניתן לראות גם בתקציבי המדינה סעיפי תקציב משנת תרפפ"ו שכבר לא צריך אותם ולא משתמשים בהם, אבל בכל אופן הם קבועים. כאן אנחנו רואים משרד שעשה בדיקה ותיקן את מה שצריך היה לתקן. אני סבור שזה יעיל מאוד וטוב שהביאו את זה לכאן.

היו"ר אמנון כהן:

נקרא את הצו.

תומס מנור:

"צו פיקוח על מחירי מצרכים ושירותים (אגרת שירותים בענף הלול) (תיקון), התשס"ו-2006

בתוקף סמכותנו לפי סעיפים 9 ו-12(א)(1) לחוק פיקוח על מחירי מצרכים ושירותים, התשנ"ו-1996 (להלן – החוק), בהמלצת ועדת המחירים לפי סעיף 13 לחוק, לאחר קביעת שר החקלאות ופיתוח הכפר בתוקף סמכותו לפי סעיף 50א(א) לחוק המועצה לענף הלול (ייצור ושיווק), התשכ"ד-1963 (להלן – חוק המועצה), בהתייעצות עם ועדת הכלכלה של הכנסת לפי סעיף 50א(ב) לחוק המועצה, ובאישור שר האוצר לפי סעיף 30 לחוק יסודות התקציב, התשמ"ה-1985, אנו מצווים לאמור:"

היו"ר אמנון כהן:

איפה נציג משרד האוצר? האם האוצר מתנגד?

יצחק בן דוד:

נציג האוצר לא הגיע. הוא תמך בצו.

היו"ר אמנון כהן:

בפעם שעברה היו כאן חילוקי דעות קשים בין שני משרדים.

יצחק בן דוד:

הנושא סוכם בוועדת המחירים על-פי חוק הפיקוח על מחירי מצרכים ושירותים. הנושא הובא לדיון בוועדת מחירים, בה לנציגי משרד האוצר יש רוב, וההצעה התקבלה פה אחד.

היו"ר אמנון כהן:

למה הם לא באו לדיון?

יצחק בן דוד:

יש לי כאן את סיכום הדיון בוועדת המחירים.

היו"ר אמנון כהן:

הם שלחו לי מכתב לפיו אין להם התנגדות. מנהלת הוועדה הבהירה לי שמשרד האוצר לא מתנגד.

תומס מנור:

**סעיף 1 – *תיקון סעיף 1 לצו***

"בסעיף 1 לצו פיקוח על מחירי מצרכים ושירותים (אגרת שירותים בענף הלול), התשס"א-2001 (להלן – הצו העיקרי), בהגדרה "משק עופות", בסופה יבוא "המהווים יחידה אחת ובה עופות מסוג ובגיל אחד"."

עשינו כאן מעין כוונון של ההגדרה, כדי שנדע בדיוק מה היחידה אליה אנחנו מתייחסים כמשק אחד החייב באגרות.

**סעיף 2 – *תיקון סעיף 2 לצו***

"בסעיף 2 לצו העיקרי, במקום פרטים (1) עד (18) יבוא:

|  |  |  |  |  |
| --- | --- | --- | --- | --- |
|  | "**טור א'**  **השירות** | טור ב' **המשלם** | טור ג'  **סכום בשקלים חדשים** | טור ד'  **מועד תשלום** |
| (1) | ביקור רופא במשק עופות | בעל המשק | 346 | במועד ביצוע הביקור |
| (2) | בדיקה וביצוע ניתוח מסוג PM בעוף או מספר עופות שמקורם במשק עופות אחד | מגדל עופות | 179 | במועד ביצוע הניתוח |
| (3) | ביקורת במדגריה לפי הוראת רופא וטרינר ממשלתי | בעל המדגריה | 148 | לפני ביצוע הביקורת או הבדיקה, לפי העניין |
|  | לביקורת הכוללת בדיקה מסוג סבורו |  | תוספת של 35 |  |
|  | לביקורת הכוללת בדיקה מסוג מטוש נגרר |  | תוספת של 31 |  |
|  | לביקורת הכוללת בדיקת סלייד |  | תוספת של 6" |  |

היו"ר אמנון כהן:

אני יכול לקבל השוואת מחירים בין האגרות הנוכחיות ובין מה שהיה קודם?

שלום שלו:

יש טבלה משווה. למשל בפריט (1), האגרה עבור ביקור רופא היתה 503 שקלים והיא תוקנה ל-346 שקלים. יש כאן ירידה של 31%.

היו"ר אמנון כהן:

יפה מאוד. היכן שמורידים אני מברך. בפריט (2) התעריף עלה מ-131 שקלים ל-179 שקלים, עלייה של 36%. אתה אומר שעשיתם הערכת עלויות וזאת העלות בפועל?

תומס מנור:

חברה שמתמחה בתחום הזה עשתה ניתוח עיסוקים ובדקה בדיוק כל פעולה שכרוכה בביצוע בדיקה.

|  |  |  |  |  |
| --- | --- | --- | --- | --- |
| "(4) | ביקורת במשק עופות לפי הוראת רופא וטרינר ממשלתי | בעל המשק | 148 | לפני ביצוע הביקורת או הבדיקה, לפי העניין |
|  | לביקורת הכוללת בדיקה מסוג מטוש נגרר |  | תוספת של 31 |  |
|  | לביקורת הכוללת בדיקת סלייד |  | תוספת של 6" |  |

היו"ר אמנון כהן:

זה תוספת 6 שקלים למחיר הקיים.

תומס מנור:

|  |  |  |  |  |
| --- | --- | --- | --- | --- |
|  | "לביקורת במשק חדש |  | תוספת של 294 |  |
|  | לביקורת במשק ריק |  | תוספת של 100 |  |
| (5) | בדיקת מעבדה מסוג אלייזה עד 25 דוגמאות | בעל המשק | 452 | לפני ביצוע הבדיקה |
| (6) | בדיקת מעבדה מסוג אימונוקומב עד 10 דוגמאות | בעל המשק | 195 | לפני ביצוע הבדיקה |
| (7) | בדיקת מעבדה מסוג AGP עד 25 דוגמאות | בעל המשק | 222 | לפני ביצוע הבדיקה |
| (8) | בדיקת מעבדה מסוג הצמדה MG עד 25דוגמאות | בעל המשק | 70 | לפני ביצוע הבדיקה |
| (9) | בדיקת מעבדה מסוג הצמדה MS עד 10 דוגמאות | בעל המשק | 92 | לפני ביצוע הבדיקה |
| (10) | בדיקת מעבדה מסוג HI-TE, HI-MG עד 25 דוגמאות | בעל המשק | 345 | לפני ביצוע הבדיקה |
| (11) | בדיקת מעבדה מסוג ניוקאסל HI-PMV3, HI-PMV2 עד 25 דוגמאות | בעל המשק | 227 | לפני ביצוע הבדיקה |
| (12) | בדיקת מעבדה מסוג HI-INFLUEN 2A עד 25 דוגמאות | בעל המשק | 235 | לפני ביצוע הבדיקה |
| (13) | בדיקת מעבדה מסוג פולורום עד 100 דוגמאות | מגדל עופות | 143 | לפני ביצוע הבדיקה |
| (14) | בדיקת מעבדה לבידוד וזיהוי חיידקים או פטריות, כולל רגישות | מגדל עופות | 200 | לפני ביצוע הבדיקה |
| (15) | בדיקת מעבדה מסוג מטוש נגרר, למטוש | מגדל עופות | 21 | לפני ביצוע הבדיקה |
| (16) | בדיקת מעבדה לזיהוי ובידוד נגיפים | מגדל עופות | 472 | לפני ביצוע הבדיקה |
| (17) | בדיקת להקת אפרוחים מיובאים לפי הוראות רופא וטרינר ממשלתי | היבואן |  | ב-1 בחודש לגבי החודש הקודם |
|  | ללהקה בת 2 קבוצות |  | 6,092 |  |
|  | ללהקה בת 4 קבוצות |  | תוספת של 1,840 |  |
| (18) | בדיקת אפרוחים שיובאו כהשלמה ללהקה מיובאת שנבדקה לפי פסקה (17) | היבואן | 4,300 | ב-1 בחודש לגבי החודש הקודם |
| (18א) | בדיקת טרום שחיטה לשאריות ביולוגיות בהודים | קבלן מורשה | 0.01 | ב-1 בחודש לגבי החודש הקודם |
|  |  | מגדל תרנגולי הודו | 200 | במועד ביצוע הבדיקה" |

**סעיף 3 – *תחילה***

תחילתו של צו זה שלושים ימים מיום פרסומו."

שמרית שקד:

אני רואה שעשיתם הבחנה בין בעל משק עופות ובין בעל מדגריה. פעם כתבתם "מגדל עופות" ופעם "בעל משק". מה המשמעות של ההבחנה ביניהם?

תומס מנור:

משום שלא כל מגדל הוא בעלים של משק. אנחנו מטילים את החיוב על המגדל, והמגדל לא חייב להיות בעל המשק אלא יכול גם לשכור משק.

שמרית שקד:

חלק מן האגרות ראיתם לנכון להטיל דווקא על בעל המשק, גם אם הוא לא המגדל של העופות?

תומס מנור:

נכון. לפעמים יש בדיקה ללול ולא ללהקה הספציפית. יש בדיקה קבועה של הנכס, של המבנה, ויש בדיקה שמתייחסת ללהקה ספציפית, כשבודקים את הלהקה עצמה.

שמרית שקד:

בדיקת מעבדה מסוג ניוקאסל היא למבנה?

שמואל לויט:

בבדיקה הזאת מאשרים את הלול לפני הכנסת להקה חדשה, רואים שהלול נקי מניוקאסל.

היו"ר אמנון כהן:

הייתי שמח לאשר כל תעריף שיורד ולהשאיר לכנסת הבאה לאשר כל תעריף שעולה.

תומס מנור:

מצד אחד, אנחנו מעלים גם ליבואנים של להקות שעוסקים יותר במסחר. מצד שני, המגדלים נהנים מהפחתה. אחת הבעיות שהאגרה הזאת על היבוא, שצורכת הרבה עבודה והרבה אמצעים, היתה נמוכה. זאת דוגמה שמעידה שאתה יכול להיות רגוע.

היו"ר אמנון כהן:

שכנעת אותי.

אנחנו מאשרים פה אחד, על-ידי כל חברי הוועדה, את צו הפיקוח על מצרכים ושירותים (אגרת שירותים בענף הלול) (תיקון), התשס"ו-2006. תמשיכו לעבוד, יישר כוח, תצליחו.

תודה רבה. הישיבה נעולה.

הישיבה ננעלה בשעה 13:00