##### **הכנסת השבע-עשרה נוסח לא מתוקן**

**מושב שני**

**פרוטוקול מס' 86**

**מישיבת ועדת הכלכלה**

**שהתקיימה ביום שני, ח' בחשוון התשס"ז – 30 באוקטובר 2006 – בשעה 10:15**

**סדר היום**: **1. החלת דין רציפות על הצעת חוק הפעלת רכב (מנועים ודלק)(תיקון – הגברת האכיפה במכירת דלק שאינו עומד בדרישות התקן), התשס"ה-2005, של חברי הכנסת מאיר פרוש ונסים זאב**

**נכחו**:

**חברי הוועדה**:

משה כחלון – היו"ר

רוברט אילטוב

אבשלום וילן

יצחק וקנין

יורם מרציאנו

מאיר פרוש

**מוזמנים**:

אהוד יחיאלי, מנהל מינהל הדלק, משרד התשתיות הלאומיות

עו"ד חגית אייזנמן, לשכה משפטית, משרד התשתיות הלאומיות

עו"ד עדנה הראל, משרד המשפטים

עו"ד בנימין חנוך, עוזר היועצת המשפטית, המשרד להגנת הסביבה

עו"ד יצחק קמחי, הממונה על הגנת הצרכן, משרד התמ"ת

טימור זרין, המפקח על משקולות ומידות, משרד התמ"ת

עו"ד חנה מזור, משרד התמ"ת

**ייעוץ משפטי:** אתי בנדלר

**מנהלת הוועדה**:לאה ורון

**רשמת פרלמנטרית**: הדס דויטש

##### 

**1. החלת דין רציפות על הצעת חוק הפעלת רכב (מנועים ודלק)(תיקון – הגברת האכיפה במכירת דלק שאינו עומד בדרישות התקן), התשס"ה-2005, של חברי הכנסת מאיר פרוש ונסים זאב**

היו"ר משה כחלון:

בוקר טוב, אני מתכבד לפתוח את הישיבה.

ביקשתי ממשרד התשתיות להציג לוועדה את הפעולות שלכם למניעת התופעות שחווינו בשבוע שעבר – כל נושא הונאת הדלק. נקבל דיווח קצר ולאחר מכן נצביע על ההצעה.

מאיר פרוש:

יכול להיות שאם נשמע דיווח טוב מהמשרד, לא צריך את החוק?

עדנה הראל:

ייתכן שהחוק יהיה מיותר.

היו"ר משה כחלון:

אנו מדברים בשני חוקים שונים – חוק של שלום שמחון ושל חברת הכנסת לשעבר, מלי פולישוק, זה חוק של איסור מכירת דלק לתחנות שאינן ברשימות חיוביות. החוק שלך מדבר על בדיקת דלק. נקבל דיווח על יישום החוק הזה ונעבור לנושא שלך.

אהוד יחיאלי:

חוק איסור מכירה לתחנות מסוימות, הכוונה היא לתחנות בלתי-חוקיות, יישמנו את החוק, מייד פתחנו במשרד רשימה של כל התחנות שרשאיות להירשם ברשימה על-פי החוק הזה, פרסמנו אותה באינטרנט, והתחלנו לפעול נגד תחנות בלתי-חוקיות. הכוונה של החוק היתה לייבש את הביצה, למנוע אספקת דלק, כי תחנת דלק, העלות שלה, הפיראטית, היא נמוכה. אתה סוגר אותה היום כאן – היא יכולה לקום מחר על גבעה אחרת. במסגרת החוק הזה תפסנו כמה תחנות שהספקים שלהם נחקרו. קיבלנו גם עזרה של היחידה למניעת פשיעה כלכלית במשטרת ישראל, והטלנו כרגע ששה קנסות על ששה ספקי דלק. הקנס המרבי הוא 67 אלף ₪, הטלנו בין 20 אלף ש"ח ל-67 אלף ש"ח, ובין הנקנסות יש שתי חברות רשומות כחברות דלק, והם קיבלו אזהרה- -

לאה ורון:

אולי תפרט לוועדה, מי קיבלו את הקנסות?

אהוד יחיאלי:

בחודש מאי חברת סאן דלקים ירוקים באזור חדרה, הגולן לשיווק דלקים, חברה מרמת הגולן, הם קיבלו 20 אלף ש"ח קנס, זה היה תחילת החוק, הם לא היו מיודעים – קיבלו קנס על שמכרו דלק לתחנה שלא מופיעה ברשימת התחנות, סיפקו להם דלק.

יורם מרציאנו:

עשיתם גילוי גדול.

אהוד יחיאלי:

זה עבריינות במדרגה גבוהה יותר, מעורבת גם המשטרה.

יורם מרציאנו:

זה לא מתיישב עם המכתב שכתבת לי על המכתב שכתבתי לך לפני חמישה חודשים. אתה זוכר את המכתב שלי, אני מקווה, או נתת למזכירה להתייחס אליו, המכתב שבו פירטתי את כמויות התקציבים לנושא הבדיקות?

היו"ר משה כחלון:

אבל אנו דנים בשני חוקים עכשיו.

אהוד יחיאלי:

חברה נוספת היא חברת דאקל, שקיבלה עיצום בגובה 67 אלף ש"ח, חברת סול-גז, שהיא גם חברת דלק באזור הגליל, קיבלה 37 אלף ₪ קנס, חברה שאינה חברת דלק רשומה אך מתעסקת בדלק - סעבנה השקעות, קיבלו 30 אלף ש"ח, סול גז וסעבנה קשורים בקשרי משפחה וחברה מחיפה נאברי - שירותי דלק, מחיפה, קיבלו עיצום בגובה 30 אלף ₪.

אנו כרגע מטפלים בעוד כשבעה תיקים. החברות שהזכרתי מכרו גם ישירות וגם דרך אנשי קש, לפעמים. כרגע עשינו שימוע לעוד ארבע חברות ועוד ארבע חברות בחקירות. החקירות הללו אינן פשוטות, הן מתבצעות בהרבה מישורים, יש להביא עדויות שהתחנה בלתי-חוקית ומכרו ישירות או בידיעה, וידעו שהתחנה לא חוקית. חוץ מהשש שקיבלו יש לנו עוד כשמונה חברות בשלבי חקירה שונים, מתוכן ארבע בשלבים די סופיים, נזמין אותן לשימוע, כמתחייב בחוק, ואחריו נחליט לגביהן.

היו"ר משה כחלון:

יש עוד הערות לעניין הזה?

יורם מרציאנו:

כמה תחנות פיראטיות יש במדינת ישראל?

אהוד יחיאלי:

יש לנו ידיעות על בין 50 ל-70 תחנות פיראטיות, אף שהורדו בארבע השנים האחרונות מעל 300 תחנות פיראטיות, ולכן החוק הזה נועד למנוע את האספקה, כי להקים תחנה פיראטיות זה כמה עשרות-אלפי שקלים, ומי שיש לו הסמכות לפרק אותן, הסמכות הראשונית נתונה לראשי הרשויות. הם הרי עובדים או בלי היתר בנייה ובלי רשיון עסק. זה כמו כל עסק אחר, שראש הרשות אמור לפעול נגדו. אנו קשורים גם עם משטרת איכות הסביבה, שלהם יש סמכות להוריד תחנה כזאת, ואנו עובדים אתם בשיתוף פעולה עם כל הסיוע הלוגיסטי.

יורם מרציאנו:

אני חושב שצריך לתת את הדעת יותר בנושא של הרשות המקומית עם רשיון העסק.

אהוד יחיאלי:

עשינו יום עיון לרשויות המקומיות לפני כמה ימים, בהשתתפות השר, והצגנו בפניהם את חומרת הבעיה. הם משתפים אתנו פעולה, יש להם מגבלות משלהם, הבטחנו להם את כל הסיוע- -

יורם מרציאנו:

באיזה סנקציות אתה נוקט נגד חברות שמוכרות לפיראטיים?

אהוד יחיאלי:

זה חוק משק הדלק, איסור מכירה, ולפיו אני יכול להטיל עיצום עד 67 אלף ש"ח קנס. במקרה של עברה חוזרת – כפל קנס, וגם להגיש כתב אישום לבית המשפט, ששם העונשים הרבה יותר חמורים, וזה החוק שעבר בשנה שעברה.

יורם מרציאנו:

תומך בעשר אצבעותיי.

אני יודע, ועכשיו היתה תפיסה גדולה של מעילות הדלק בירושלים, וכתבתי לך מכתב לפני כחמישה חודשים בעניין הזה. יש במדינת ישראל, לצערי הרב, ב-20% או 30% מתחנות הדלק החוקיות מוכרים דלק מהול.

אהוד יחיאלי:

מ-600 בדיקות מצאנו זיוף אחד בשלב של חצי השנה האחרונה. יש ירידה דרסטית החל בשנת 2004, ב-2003 היו מספר זיופים חריגים, ב-2002 ירדו מספר הבדיקות. בשנה האחרונה מתוך מעל 580 דגימות מצאנו זיוף אחד בלבד.

יורם מרציאנו:

תזמין אותי לפגישה בארבע עיניים ואציג לך מסמכים שיסמרו את שערותיך.

אהוד יחיאלי:

יש נושא נוסף, שנכנסו עבריינים כבדים לעסק הזה. בנושא הזה אנו משתפים פעולה, והפעולה האחרונה היתה ממודרת, מעטים ידעו עליה, כי זה נושא רגיש, ולכן הדבר הזה נעשה בחשאי – לא לוקחים את הדגימה באופן גלוי. זה לקח כחמישה חודשים של מעקב. בנושאים של הכבדים, זה לא היחיד שמתנהל נגדו, גם בשנה שעברה, משפחת גבאי, השתתפו במבצע כזה מאות שוטרים ואנשי מכס, אלה מבצעים גדולים, חשאיים. הפעילות שאנו מבצעים מתבצעת בכמה מישורים.

החמרת הענישה - הגיע הזמן, כי גם העונש היה די שולי, והיינו עובדים שנה שלמה בחקירה ובסוף שופט היה נותן 3,000 ₪ קנס, וזה הוציא את הרוח מהמפרשים.

היו"ר משה כחלון:

תודה על העדכון.

אנו עוברים להחלת דין רציפות על הצעת חוק הפעלת רכב – הגברת האכיפה במכירת דלק שאינו עומד בדרישות התקן, של חברי הכנסת מאיר פרוש ונסים זאב.

מאיר פרוש:

אני חושב שיש תמימות דעים של כמעט כל הנוכחים פה על הצורך החשוב בזירוז חקיקת החוק בקריאה שנייה ושלישית. לא עשינו את זה כי נכנסנו לפגרה, אך אני מבקש מהיושב-ראש שיעשה הכל כדי לקדם את החוק במהירות. כל מי שלקח חלק בדיון הזה מבין את חשיבות החוק.

עדנה הראל:

הממשלה לא מתנגדת להחלת דין הרציפות, אך יש פה שורת נושאים שבהם נדרש עדכון, ולכן מתבקש שהרציפות תיעשה בתנאי של תיאום עם משרדי הממשלה לגבי הנוסח. היו שאלות של תקינה בכנסת הקודמת והגענו לפתרונות במרבית הדברים, שמשנים מהנוסח לקריאה ראשונה. בנושא מסוים יש מחלוקת מהותית, והממשלה הציבה את זה באופן רשמי – זה נושא צו הסגירה המינהלי- -

מאיר פרוש:

איני זוכר שכאשר הצגתי את החוק הזה בכנסת התחייבתי: בתנאי שהממשלה תסכים. משרד התשתיות כמעט תמך בכל מה שביקשנו בחוק הזה, ומי שהתנגד זה דווקא משרד המשפטים. אני לא חושב שצריך לאפשר למשרד המשפטים לקבל את המילה "בתנאי", כי הם מקשים ולא ייתנו לנו להתקדם בחוק הזה. אני מבקש שנשב לגופו של עניין ונדון בעניין, ולא נקבל את כל התנאים של משרד המשפטים, כי הם לא רוצים שום חוק. אני יודע שהם לא רוצים את החוק הזה.

יורם מרציאנו:

אני תומך.

יצחק קמחי:

לאור מה שקרה בשבוע האחרון, והתייחסו לזה הדוברים קודם, אני חושב שמן הראוי לבדוק, אני מציע גם למציעים, שלא לפסול על פניו שיתוף פעולה עם הממשלה.

מאיר פרוש:

לא אמרתי את זה, אבל לא "בתנאי".

יצחק קמחי:

אם היו נותנים למנהלי תחנות הדלק לבדוק את הדלק שלהם, אם מהול או לא, זה מצב לא תקין, ויש לשפר אותו ולדאוג שלא ייתנו לחתול לשמור על השמנת.

חגית אייזנמן:

משרד התשתיות תומך בהחלת דין רציפות, היתה החלטת ממשלה שזה ייעשה בתיאום עם הממשלה, לאו דווקא כדי לפגוע בהצעת החוק. בחלק מהעניינים זה יתרום מאוד להצעת החוק. בשעתו הצענו נוסח אלטרנטיבי שיבהיר חד-משמעית שלבעל תחנת הדלק אין יכולת להשפיע על האופן של עריכת הדגימות, אלא הוא רק מממן, ואנו נכתיב ישירות למעבדה.

לאה ורון:

בלשון החוק כתוב שהוא אחראי לביצוע.

היו"ר משה כחלון:

מדובר בהחלת דין רציפות, שזה מכשיר אותו שוב לקריאה ראשונה שכבר עברה בכנסת הקודמת.

אני מציע שוב למשרדי הממשלה – אני מוצא עצמי חוזר על זה כל דיון; אתם צריכים להגיע לחברי הכנסת ולנסות להגיע להסכמות ולתיאומים. לא ייתכן שכל הצעת חוק שאני מקבל כפופה לתיאום עם הממשלה. לתאם עם הממשלה זה כמו להחליף מנוע למטוס באוויר.

עדנה הראל:

בישיבות שהתקיימו בוועדה כאן הגענו לתיאומים עם הוועדה ולשינויי נוסח, לכן אני לא מבינה את הטענה, שאי-אפשר להגיע לתיאומים. הוועדה קיבלה את ההערות, הבינה שהן מכוונות לשפר את ההצעה, למנוע התנגשות עם חוק התקנים. מכיוון שהנוסח שעליו מוחלת הרציפות הוא הנוסח שלפני התיקונים, ואנו מבקשים להזכיר לוועדה, שהיא ועדה חדשה בכנסת חדשה, שיש כאן צורך בתיקונים כדי שהחוק הזה יהיה ראוי ומוצלח, ואיני מבינה, הרי גם חבר הכנסת פרוש קיבל והבין בכנסת הקודמת, מדוע ליצור את זה בעמדה לעומתית- -

מאיר פרוש:

מה זה "בתנאי"? בתנאי שתגידו כמוני?

אבשלום וילן:

הרציפות מוחלת אחרי שהחוק עובר בקריאה ראשונה. מתי יהיו עוד תיקונים? מי כמוך יודע שמבחינה לגאלית, אי-אפשר להביא, אלא רק בראשונה, אז בואו נעביר את זה לרציפות ונחזור לדיון עם התיקונים, ואם היתה הסכמה עליהם, אני מניח שתהיה הסכמה גם הפעם ונתקדם.

עדנה הראל:

ולכן אך לגיטימי שהממשלה אמרה: כבר השחתנו זמן של חברי הכנסת וכו' בדיונים, ולכן אנו מבקשים להזכיר לוועדה ולמליאת הכנסת שהתקדמנו.

היו"ר משה כחלון:

עורכת הדין הראל, לך יש תפקיד מכובד במשרד שלך. אנו מחוקקים, וצריכים להוציא את החוק הטוב ביותר לטובת האזרח בסוף. אין לנו כוונה לטרפד או לסרבל.

לכן אנו בהצעת דין רציפות מחזירים את המצב לקדמותו. חבר הכנסת פרוש יעלה את זה למליאה, זה יחזור לקריאה הראשונה. זה לא דבר בלתי-הפיך. אם אתם כאלה יעילים וחרוצים, מרגע שאנחנו מסיימים, תשבו, תזמינו את חבר הכנסת פרוש, אני ערב לכך שכל דבר לטובת האזרח ולטובת הציבור, ואין פה כוונה לסרבל ולהשהות, תקבלו שיתוף פעולה מחבר הכנסת פרוש ומכל חבר כנסת בבית הזה.

אתי בנדלר:

מרגע שהמליאה תחיל דין רציפות על הצעת החוק, הוועדה חייבת לדון בנוסח שפורסם בקריאה ראשונה, אבל הוועדה תשמע את הערות כל הצדדים, כמובן, בראש ובראשונה הערות נציגי הממשלה, ותדון בהן מחדש. חברי הכנסת לא יכולים לחזור לאותה נקודה שבה הסתיימו הדיונים בכנסת הקודמת, כי הם לא היו שותפים לדיונים האלה, רובם ככולם, אולי חוץ מחבר הכנסת המציע. לכן נצטרך לקרוא את הצעת החוק. ברור שנדון בכל התיקונים שאתם מציעים בהצעת החוק כדבר שבשגרה, כפי שאנו עושים תמיד.

היו"ר משה כחלון:

אני מבקש להביא להצבעה את החלת דין הרציפות, הצעת חוק הפעלת רכב, הגברת

האכיפה במכירת דלק שאינו עומד בדרישות התקן, מי בעד? עבר פה אחד.

תודה רבה, הישיבה נעולה.

הישיבה ננעלה בשעה 10:30.