**הכנסת השבע עשרה נוסח לא מתו**

**מושב שני**

**פרוטוקול מס' 135**

**מישיבת ועדת הכלכלה**

**יום שני, ד' בטבת התשס"ז (25 בדצמבר 2006), שעה 11:30**

**ס ד ר ה י ו ם**

**הצעת חוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2007), התשס"ז-2006**

**פרק י"ב, סעיף 65 (חוק פיקוח על מצרכים ושירותים)**

**נכחו:**

**חברי הוועדה**: משה כחלון - היו"ר

**מוזמנים**: עו"ד מיכל עקביה - הלשכה המשפטית, משרד האוצר

אייל אפשטיין - משרד האוצר

רוני נויבאור - משרד המשפטים

עו"ד חנה טירי - הלשכה המשפטית, משרד התעשייה, המסחר

והתעסוקה

שבתאי לוי - משרד התעשייה, המסחר והתעסוקה

**ייעוץ משפטי**: אתי בנדלר

**מנהלת הוועדה**: לאה ורון

**רשמה וערכה**: אהובה שרון – חבר המתרגמים בע"מ

**הצעת חוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2007), התשס"ז-2006**

**פרק י"ב, סעיף 65 (חוק פיקוח על מצרכים ושירותים)**

היו"ר משה כחלון:

אני פותח את ישיבת ועדת הכלכלה.

מיכל עקביה:

צווים אישיים הם בדרך כלל צווים שקובעים מחירים של חומרי גלם שמופנים לתעשייה. זאת אומרת, יש יצרן אחד ויש רוכשים מאוד ספציפיים, אחד או שניים. אלה חומרי גלם שהציבור הרחב לא רוכש אותו ולכן מבחינתנו הם נחשבים צווים אישיים. צווים כלליים אלה צווים שמופנים לכלל האוכלוסייה, לציבור בלתי מסוים כמו שמרים, כמו לחם, כמו חלב וביצים.

אתי בנדלר:

האם הצווים האישיים הם רק חומרי גלם לתעשייה?

מיכל עקביה:

כן.

אתי בנדלר:

אך ורק?

מיכל עקביה:

אך ורק. אמנם אין הגדלה בחוק לצו אישי או צו כללי.

אתי בנדלר:

אולי ראוי להכניס תיקון ואז יהיה יותר קל לעגן את זה בחקיקה. בעצם היום, מה שאומר החוק, אדוני היושב-ראש, אולי אני אפנה לסעיף הספציפי, סעיף 22 לחוק:

"(א) צו או יותר לפי חוק זה יכול שיהיה כללי או אישי לאדם מסוים או לסוגי בני אדם או ייחודי לעסקה מסוימת או לסוגי עסקאות.

(ב) צו לפי חוק זה יכול שיהיה מוגבל לחלק משטח המדינה, אם התקיימו התנאים להצבתו. אם התנאים להצבתו מתקיימים רק באותו שטח או בעיקר בו".

עדיין לא ברור, אם למשל הוא מוגבל לשטח מסוים של המדינה, האם גם אז הוא יכול להיות אישי או כללי. כל מה שאנחנו למדים מכך הוא שצו אישי יכול להיות או לאדם מסוים או לסוגי בני אדם. עדיין זה יכול להיות צו שמופנה לכל מי שעוסק באספקה ויכולים לקרוא לזה צו אישי, לכאורה, לפי לשון החוק. זה עניין של פרשנות.

לכן אני חושבת שאם מבקשים כאן תיקון, בקשר לצו אישי או יותר אישי, אם אכן הגדירו שמדובר אך ורק בחומרי גלם לתעשייה שאיננה משמשת את הציבור הרחב, אז לפחות בקשר לזה יהיה יותר קל לפטור מפרסום ברשומות כי באמת לא יהיה מדובר באיזושהי הוראה או משהו שמקביל לתקנת הפועל התחיקתי.

מיכל עקביה:

צריך לזכור שהחוק הזה כבר הופעל והפרקטיקה נוהגת. גם היום יש הבדל בין צו הפרסום של צו אישי לבין זה של צו כללי. אני לא חושבת שעשו "אביוז" להגדרה של צו אישי כדי למשל לחמוק מחובת פרסום בשלושה עיתונים והגדירו צו שצריך להיות כללי כצו אישי.

היו"ר משה כחלון:

למה לא ביטלתם את זה עד היום?

מיכל עקביה:

בשנת 2004 הוגשה הצעת חוק.

אתי בנדלר:

פעמיים. שתי הצעות חוק.

מיכל עקביה:

אבל זו אותה הצעת חוק.

היו"ר משה כחלון:

ממשלתיות.

מיכל עקביה:

זו אותה הצעה, אם אני זוכרת נכון, שהוגשה פעמיים.

היו"ר משה כחלון:

זה הגיע בחוק ההסדרים?

מיכל עקביה:

לא. זה הגיע לדיון בוועדה.

היו"ר משה כחלון:

למה אתם לא מביאים את זה באופן רגיל?

אתי בנדלר:

זה לא המשיך כי הוועדה סירבה לאשר אותו.

מיכל עקביה:

אני מצטערת, לא הייתי אז ולא טיפלתי בחוק.

היו"ר משה כחלון:

אני מבין שהמטרה היא לחסוך עלויות.

מיכל עקביה:

כן.

היו"ר משה כחלון:

אתם אומרים שאין לזה צורך כי זה לא משרת את הציבור.

מיכל עקביה:

אנחנו חושבים שזה מיותר לחלוטין ולכן כל שקל שמוציאים על זה, הוא שקל מיותר. אין לנו הערכה מדויקת של עלויות, בין היתר כי העלויות מתפרסות בין הרבה משרדים. אולי נציג משרד התעשייה יוכל לשפוך קצת אור לגבי סדר גודל ההוצאה, אבל גם צווי מחירים של תחבורה ציבורית, מוציא משרד התחבורה, ויש צווים של משרד החינוך.

אתי בנדלר:

משרד החינוך מוציא לגבי תשלומי הורים?

אייל אפשטיין:

ספרי לימוד.

אתי בנדלר:

איך הציבור הרחב אמור לדעת שניתן היתר כללי או צו כללי להעלאת מחירים בשיעור מוגבל לגבי ספרי לימוד? הם יקראו ברשומות אחרי שבועיים-שלושה?

אייל אפשטיין:

פעם בשנה יוצא חוזר מנכ"ל החינוך עם רשימת כל הספרים. זה מתפרסם כמובן גם ברשומות. כל פעם שצריך לעשות שינוי, נאלצים להמתין עד הפעם הבאה שיצא חוזר מנכ"ל.

אתי בנדלר:

למה הם נאלצים להמתין עד הפעם הבאה?

אייל אפשטיין:

מפני שכל הפרסום שכרוך בהדפסת החוברת, וזו ממש חוברת עבה, הם לא יכולים להרשות לעצמם להוציא את זה יותר מפעם אחת.

אתי בנדלר:

אדוני היושב-ראש, אני רוצה לדבר עכשיו מתוך זיכרוני בלי שעיינתי בדברים ולכן עלול להיות אי-דיוק מסוים. למיטב זיכרוני אני הצעתי בדיון בשנת 2004 או 2005 לחייב פרסום, אך ורק על כך שניתן היתר להעלאת מחירים תוך הפנייה לאתר האינטרנט של המשרד הייעודי לגבי הפרטים.

לאה ורון:

הדיון התקיים באוקטובר 2004. בעמוד 7 נאמר: "אל תפרסמו את כל המחירים, פרסמו בעיתון הודעה על כך ששונו המחירים של מוצרי תמיכה".

היו"ר משה כחלון:

לא הצטיידתם בשום נתון שיכול לשכנע את הוועדה, אלא אם מישהו אמר לכם לבוא לכאן כי אנחנו חותמת גומי, אתם תבקשו ואנחנו נעשה. ככה זה נראה. באתם בלי נתונים.

לאה ורון:

וגם לא התייחסות לדיונים הקודמים של הוועדה בנושא הזה.

היו"ר משה כחלון:

אני לא מתכוון לדון בזה כרגע.

אייל אפשטיין:

יש צווים שאין טעם לפרסם אותם בעיתון כי מדובר בהרבה כסף.

לאה ורון:

כמה כסף? היושב-ראש רוצה לדעת באיזה סכום תצא המדינה נשכרת מכך שהוא יקבל החלטה שלא להביא את הפיצול.

אייל אפשטיין:

אני הולך על העיתונים הכי זולים שקיימים.

היו"ר משה כחלון:

מה העלויות?

אייל אפשטיין:

פרסום מודעה בעיתון הכי זול עולה בסביבות 2,000 שקלים. שלוש מודעות כאלה, זה 6,000 שקלים. זה לגבי צו אחד, אבל יש עוד צווים.

היו"ר משה כחלון:

אתם לא אומרים מה יש ומה אין. לפי מה אתם רוצים שאני אשקול?

אייל אפשטיין:

אם יהיה צו ארוך בו מופיעה רשימה של כמה מוצרים, או במקרה של משרד החקלאות רשימה של כל סוגי הביצים למשל, או מוצרי חלב למיניהן, זה צו ארוך.

מיכל עקביה:

אם אין שום טעם לפרסום בעיתונות ואם הוא לא מועיל לאף אחד, למה לפרסם אותו?

היו"ר משה כחלון:

למה לא מועיל? למה לא אישרו לכם לבטל את זה ב-2003 וב-2004?

אתי בנדלר:

הזכרתם את מוצרי החלב הבסיסיים, הזכרתם לכם, הזכרתם ספרי לימוד. אולי תוכלו לומר לנו על איזה עוד סוגי מוצרים חל החוק? כדי שהיושב-ראש יוכל לשקול אם יש ערך בפרסום פומבי בעיתונות על כך שניתן היתר להעלות מחירים או לא. אני חושבת שזה נתון בסיסי שצריך לתת אותו.

היו"ר משה כחלון:

יש לי קושי גדול. צריך להיות או יהיר מדיי או חכם מדיי או טיפש מדיי כדי להצליח לדון בנושא מבלי שיש לי נתונים בסיסיים, מבלי שיש לי תשובות ראשוניות אפילו לנושא.

מיכל עקביה:

איזה נתונים אדוני רוצה?

היו"ר משה כחלון:

עלויות, איזה מוצרים מפוקחים.

מיכל עקביה:

אנחנו יכולים לומר מה המוצרים המפוקחים על-ידינו.

היו"ר משה כחלון:

אבל מה עם משרד התחבורה? אני הרי מקבל החלטה גורפת ולא רק לגביכם אלא על כל המדינה. אולי משרד החינוך לא רוצה? אני לא יכול לקבל החלטה לגבי משרדים.

מיכל עקביה:

משרד החינוך הוא חלק מהממשלה וזה חוק של הממשלה.

היו"ר משה כחלון:

נכון, אבל אני רוצה לשמוע את הנציג שלו. אולי יש ציבור שכן מעניין אותו העלאת מחיר ספרי הלימוד. באתם לכאן לא מוכנים. אני נועל את הישיבה ותנסו להגיש את זה בפעם אחרת אבל תבואו קצת יותר מוכנים כך שאוכל לקיים דיון.

תודה רבה לכם.

**הישיבה ננעלה בשעה 12:10**