**הכנסת השמונה-עשרה נוסח לא מתוקן**

**מושב שני**

**פרוטוקול מס' 256**

**מישיבת ועדת הכלכלה**

**יום שני, ב' בתמוז תש"ע (14 ביוני 2010), שעה 10:00**

**סדר היום:**

הצעת חוק התקשורת (בזק ושידורים) (תיקון – ניידות שירותי דואר אלקטרוני), התשס"ט-2009, של חברת הכנסת רונית תירוש (פ/329).

**נכחו:**

**חברי הוועדה**:

אופיר אקוניס – היו"ר

רוברט טיבייב

**מוזמנים**:

חה"כ שלמה מולה

חה"כ רונית תירוש

עו"ד מוהנאד נאסר – לשכה משפטית, משרד התקשורת

חיים סחרוביץ' – אגף הנדסה ורישוי, משרד התקשורת

יאיר חקק – אגף כלכלה, משרד התקשורת

שמעון בן-דוד – יועץ לשר התקשורת

קובי שמש – יועץ לשר התקשורת

גילה ורד – מתמחה, משרד התקשורת

עו"ד דנה נויפלד – ייעוץ וחקיקה, משרד המשפטים

פיני קבלו – סמנכ"ל מרכז השלטון המקומי

עו"ד דן ינקו – אחראי רגולציה, חברת נטוויז'ן

ערן גרף – מנהל רגולציה, בזק בין-לאומי

יהל בן-נר – מנהלת אגף רגולציה וקשרי מפעילים, חברת פרטנר

עו"ד אינה צוקרמן – יועצת משפטית, המועצה לצרכנות

עו"ד מי-טל גרייבר-שורץ – מנהלת תפעול, איגוד האינטרנט הישראלי

אלי דוידי – יועץ בתחום התקשורת, חברת טי אם

**ייעוץ משפטי:**

עו"ד אתי בנדלר

עו"ד ניר ימין

**מנהלת הוועדה**:

לאה ורון

**קצרנית פרלמנטרית:**

טלי רם

**הצעת חוק התקשורת (בזק ושידורים) (תיקון – ניידות שירותי דואר אלקטרוני),**

**התשס"ט-2009, של חברת הכנסת רונית תירוש (פ/329)**

היו"ר אופיר אקוניס:

שלום לכם. אני פותח את ישיבת ועדת הכלכלה הראשונה לשבוע זה. הצעת חוק התקשורת (בזק ושידורים) (תיקון – ניידות שירותי דואר אלקטרוני), של חברת הכנסת רונית תירוש.

אנחנו מקיימים דיון בהכנה לקריאה ראשונה לאחר שהממשלה תמכה – אם אינני טועה – בקריאה הטרומית. אנחנו מדברים על הגברת התחרות בתחום האינטרנט באמצעות, כפי שאת מגדירה זאת, מתן אפשרות מהירה ללא עלות כספית לצרכן לעבור עם כתובת הדואר האלקטרוני האישית שניתנת לו בין החברות השונות שמספקות שירותי אינטרנט.

אני מבין ממך, חברת הכנסת תירוש, שבמידה רבה או במידה כמעט מדויקת ההצעה מעתיקה את דגם המעבר של הטלפוניה הסלולרית. אני לא יודע מה באמת אחוזי המעבר, זה שווה בדיקה בנפרד, אבל בוודאי פתח קצת את השוק. אנחנו מטפלים פה בוועדה בתקשורת הסלולרית, בטלפוניה הסלולרית בנפרד, ואני שמח שהתיקון הזה שהצעת הגיע לכאן וגם זכה לתמיכת הממשלה.

אני מציע שתציגי במהירות את ההצעה שלך. לאחר מכן נשמע את הערות משרד התקשורת, משרד המשפטים וכמובן כל מי שמעוניין.

רונית תירוש:

אני מודה לך, אדוני היושב-ראש, ואתה היטבת להציג את הרציונל של ההצעה הזאת. אני רוצה רק להוסיף על דבריך שהקטליזטור, הזרז, להכנת ההצעה הזאת נבע מהעובדה שאין בעצם תחרות ממשית באיכות השירות שנותנות חברות שונות משום שאנחנו כבולים באותו דואר מייל, שמנהל כמעט את חיינו.

הדבר נכון פי כמה וכמה לגבי בעלי עסקים קטנים שבעיקר חיים על כרטיסי ביקור. היכולת שלהם להתחיל לשנות את הכתובת ולהודיע על כך כרוכה בנזקים עתידיים של פספוס הזמנות והתקשרויות כאלה ואחרות עד שמישהו מבין שאותו אדם בעצם שינה את כתובתו.

לכן חשבתי לנכון להפריד למעשה את הדואר האלקטרוני, את הכתובת, מעצם השימוש בשירותי אינטרנט, כאשר הכתובת, אני רוצה שתישאר קבועה, ואת שירותי האינטרנט אני אוכל לנייד מחברה לחברה על-פי איכות השירות שהיא נותנת, בהנחה שכאשר זה יינתן, אולי השירות ישתפר ואז לא נרצה אפילו לעזוב את אותה חברת-אם שנתנה את המייל המקורי במידה שהיא באמת משפרת את שירותיה.

היו"ר אופיר אקוניס:

תודה. משרד התקשורת, אתם בעצם תמכתם.

מוהנאד נאסר:

עורך-דין מוהנאד נאסר, הלשכה המשפטית של משרד התקשורת. אנחנו תמכנו בהצעת החוק, בכפוף לכך שההצעה תתואם מול משרד התקשורת. בשל קשיים טכניים ביישום המתכונת של ניידות מיילים באותה מתכונת של ניידות מספרים, הגענו עם ארבע חלופות שיש בהן כדי להשיג את תכלית החוק.

היו"ר אופיר אקוניס:

משרד התקשורת, לא הבנתי. אבל אתם תומכים, הממשלה תומכת.

מוהנאד נאסר:

אנחנו תומכים.

דנה נויפלד:

בתיאום.

היו"ר אופיר אקוניס:

בתיאום. ודאי, הכול בתיאום. אתמול תיאמו איתי שיחכו חצי שנה עם הצעת החוק של החזר כספי ללקוח. לא יהיה. זה יהיה שלושה חודשים, וגם אז אנחנו נתאם.

התיאום הזה. מה זה, הכנסת צריכה לתאם עם הממשלה כל דבר? בסדר, אפשר בהידברות, אבל אתם קודם כול תמכתם. עכשיו אני פה שומע סייג שאני מנסה להבין אותו.

רונית תירוש:

שיש בעיות טכניות שצצות.

היו"ר אופיר אקוניס:

בדיוק. אז תסביר לנו מה הבעיות הטכניות, איפה השינוי בעמדה הממשלתית.

מוהנאד נאסר:

יאיר חקק מהמשרד יציג בפני הוועדה מהם הקשיים הטכניים ביישום ניידות כתובות מיילים באותה מתכונת של ניידות מספרים. מדובר בדברים שונים, והוא יצביע על הקשיים.

אתי בנדלר:

סליחה, אמרת שהמשרד רוצה להציע ארבע חלופות אחרות. איפה הן? מהן? לא קיבלנו שום דבר.

היו"ר אופיר אקוניס:

הוא ביקש ממר חקק.

אתי בנדלר:

מר חקק אמור להצביע על הקשיים, הבנתי.

מוהנאד נאסר:

הקשיים, ולאחר מכן הפתרונות שיש בהם כדי להביא להשגת התכלית.

היו"ר אופיר אקוניס:

כיוון שאנחנו בדיון ראשון, אנחנו נשמע. אני מנסה להבין – אחרי שמר חקק יסיים – איפה עומדת הממשלה בעניין הזה.

יאיר חקק:

תודה. בניידות מספרי טלפון יש מערכת שיודעת לאתר איפה המנוי לפני שהשיחה מתחילה להתבצע. במדינות מסוימות זה נעשה במסלקה, בישראל זה לא נעשה במסלקה אלא דרך מערכת שאילתות הדדיות, אבל קודם מאתרים את הלקוח ואז מעבירים לו את שיחת הטלפון.

בכתובות מייל אין אפשרות כזאת, קודם כול בגלל שהמערכת היא לא מערכת ישראלית, היא מערכת כלל-עולמית, ואין לרגולטור בישראל שליטה על כל המערכת. שנית, בפרוטוקולים, בתקנים של המייל, אין את האפשרות הזאת.

לכן, ניידות במייל יכולה להתבצע במה שאנחנו קוראים בעגה המקצועית Forward, זאת אומרת המייל מגיע ליעדו ומועבר משם למקום אחר. זו אופציה ראשונה.

אני אציג באופן מסודר את החלופות שאנחנו מציעים. פתרון אחד הוא ש- ISP, ספק אינטרנט שננטש, יחויב להציע שירות Forward ללקוח לתקופה מסוימת ללא תשלום, שזה קודם כול יאפשר לו את הזמן הנדרש להתארגן ולהודיע שהוא עבר כתובת מייל, אם הוא מעוניין בכך.

היו"ר אופיר אקוניס:

מה זה תקופה מסוימת?

יאיר חקק:

נגיד שישה חודשים. שלושה-שישה חודשים, משהו כזה.

היו"ר אופיר אקוניס:

ההתקשרות עם חברת הסלולר היא ל- 36 חודשים, זה בסדר.

דנה נויפלד:

לא. 18 חודשים.

קריאה:

עכשיו מנסים להוריד.

היו"ר אופיר אקוניס:

עכשיו מציעים לשלושה חודשים?

קובי שמש:

לא. זה לא קשור.

היו"ר אופיר אקוניס:

אני משווה את הזמנים.

קובי שמש:

זה לא קשור לתקופת ההתחייבות.

רונית תירוש:

הוא נתן דוגמה כמשל.

היו"ר אופיר אקוניס:

אתם חושבים שאני לא מבין שזה לא שייך לתקופת ההתחייבות? אני רק מראה לך את ההבדל בין איך כולאים לקוח לבין כאשר צריכים לבוא לטובת הצרכן, פתאום הזמן מתקצר, פתאום זה יותר קצר, פתאום זה יותר בעייתי. כאשר זה בא לטובת החברות הגדולות, אין על זה ויכוח – תעשה 36 חודשים. עוד מעט יגידו שכובלים אותי ל- 48, וכדומה. בכלל לעשר שנים, למה רק 36 חודשים?

רונית תירוש:

היושב-ראש אומר למה לעשות Forward שלושה חודשים? למה לא 48 חודשים?

לאה ורון:

אפשר להשוות את זה ללקוח שקיבל מספר אחר מחברת הטלפוניה של בזק – למשך איזו תקופה עוד הודיעו ללקוח, גם בסלולר, לפני שהיתה ניידות המספרים, לאורך איזו תקופה הודיעו ללקוח שהמנוי עבר למספר טלפון אחר. זה היה שירות שניתן בעבר.

דן ינקו:

שלושה חודשים.

רונית תירוש:

אני רוצה לכפור אקסיומטית בטיעון שלך שטכנית יש בעיה. אני קטונתי מלהתווכח טכנית, אני באמת לא מבינה בזה, אבל אני יכולה להביא דוגמאות של הפרדה מוחלטת שהיתה. למשל אדם שנוסע לחוץ-לארץ, השארתם לו את כתובת המייל, וראה זה פלא – והוא השתמש בשירותי אינטרנט של חברה אחרת.

אני לא מאמינה שאי-אפשר טכנית. לכן הפתרונות שאתה מציג, כמו Forward, לא מקובלים עלי.

יאיר חקק:

זה הפתרון השני המוצע, והוא בדיוק מה שחברת הכנסת תירוש התכוונה אליו, זה נקרא בעגה המקצועית שלנו Web Access – גישה למייל דרך ממשק אינטרנט שהוא לא בהכרח של אותו ספק ISP. הדוגמה הכי בולטת שכולנו מכירים זה Gmail.

רונית תירוש:

כמה ג'יגה יש שם?

יאיר חקק:

כשבעה-שמונה, נכון להיום.

רונית תירוש:

אני לומדת פה היום הרבה דברים.

יאיר חקק:

הפתרון הזה אומר שה- ISP יחויב גם איזושהי תקופה לאחר שהלקוח ינטוש להציע גישה למייל דרך ממשק אינטרנטי, ללא תשלום, ולאחר התקופה הזאת בתשלום.

אלה שתי החלופות. יש כל מיני וריאציות – עם תשלום, בלי תשלום – אבל בגדול, אלה הפתרונות המוצעים.

אזכיר שמבדיקה בין-לאומית שעשינו, ה- FCC האמריקני, הועלתה בפניו בקשה להסדיר את העניין והוא סירב בדיוק מהסיבות שאנחנו מדברים עליהן היום, ברמת הניידות בין החברות.

מונח בפניכם נייר עמדה של איגוד האינטרנט הישראלי, שראיתי אותו פעם ראשונה הבוקר.

אתי בנדלר:

גם אנחנו ראינו אותו פעם ראשונה היום בבוקר.

יאיר חקק:

כן, אבל אם תסתכלו בחלופות האפשריות, מדובר פחות או יותר באותן חלופות שמציע משרד התקשורת. זו הצעתנו.

רונית תירוש:

דיברתם על ארבע חלופות.

יאיר חקק:

השאלה לגבי אורך התקופה – אם שישה חודשים או תקופה אחרת.

היו"ר אופיר אקוניס:

יש הצעה נוספת, מה שנקרא. 36 חודשים.

רונית תירוש:

יש שש הצעות.

היו"ר אופיר אקוניס:

זה מקובל בכנסת הצעה נוספת.

אתי בנדלר:

בחוקי הסדרים היה מקובל כשיש תאריך – כדי להרבות בהסתייגויות – לכתוב 365.

היו"ר אופיר אקוניס:

אל תתני רעיונות לאופוזיציה.

רונית תירוש:

ובכל זאת, אני אתן רעיון שאני לא מתלהבת ממנו - למה לא הצעתם למשל כפתרון שהלקוח ישלם בעד תיבת הדואר סכום סמלי?

יאיר חקק:

זה ה- Web Access.

רונית תירוש:

אז למה שישלם? מדובר בעלויות מאוד נמוכות. יש הרבה מאוד שנותנים את זה חינם אין כסף, ובלבד שאתה תקבל מהם שירותי אינטרנט. סימן שעצם החזקה של מייל, של הדואר, היא לא עולה הרבה כסף, אם בכלל, אז למה בכלל לגבות כסף?

קובי שמש:

זה עולה לספק האינטרנט. הוא צריך שטח אחסון. יש פה עלויות.

רונית תירוש:

אבל העובדה היא שיש ספקיות שנותנות את זה חינם, זאת אומרת הן יכולות להתמודד עם זה.

קובי שמש:

אם את לוקחת נגיד את ה- Gmail, יש להם מודל אחר.

רונית תירוש:

תיכף נדבר על ה- Gmail גם.

היו"ר אופיר אקוניס:

קובי, יועץ שר התקשורת, בבקשה.

קובי שמש:

עשינו בדיקה בעולם. הנושא של ניידות אימיילים, הוא לא קיים בעולם. הוא לא קיים מסיבה ראשונה שיש בעיה טכנולוגית במימוש. שנית, בעולם מקובל נושא של מה שנקרא Free Mail. זה מאוד מקובל, להבדיל מהארץ, שאנשים לוקחים Yahoo, Gmail, ומשתמשים בתור Gmail פתוח.

רונית תירוש:

אבל זה עדיין שינוי כתובת. איך אני אודיע? 36 חודש תתנו לי?

קובי שמש:

שינוי כתובת של מה?

רונית תירוש:

ל- Gmail.

קובי שמש:

לפי מה שהוא הציע בהצעה בנושא ה- Follow me, את פותחת כתובת ב- Gmail.

רונית תירוש:

הבנתי. Forward.

קובי שמש:

לצורך העניין, אם את מנויה בנטוויז'ן, עושים לך הפניה ל- Gmail. בתקופה של החצי שנה את מקבלת את המיילים שלך גם בכתובת הישנה וגם בחדשה. במקביל את שולחת את המיילים בכתובת החדשה. במהלך החצי שנה כולם מעודכנים בכתובת החדשה שלך, והסוגיה נפתרה.

היו"ר אופיר אקוניס:

הבנתי. אני שומע פה, חברת הכנסת תירוש, שיש איזה שינוי – אם אני מבין נכון – שינוי מהותי, הייתי אומר, בעמדת הממשלה. אני רק לא מבין למה אתם הודעתם בוועדת שרים לחקיקה שאתם תומכים, ולאחר מכן הודעתם שאתם - - -

קריאה:

בתיאום.

היו"ר אופיר אקוניס:

בתיאום. בסדר.

קובי שמש:

זה לא היה שינוי. מלכתחילה זה נאמר בצורה די מפורשת – ניידות אימייל במתכונת שמוצעת היא בלתי ישימה.

היו"ר אופיר אקוניס:

זה נאמר בקריאה הטרומית?

קובי שמש:

זה נאמר בצורה די ברורה.

היו"ר אופיר אקוניס:

בתשובת השר נאמר דבר כזה?

קובי שמש:

לכן רשום בהצעה לגבי נושא של עלויות וכולי, וזה נאמר בצורה די ברורה.

היו"ר אופיר אקוניס:

אני באמת אומר לממשלה – אני לא אומר את זה באיזושהי אמירה מתגרה, חלילה. אם אתם מלכתחילה - הממשלה, לא חלילה שר התקשורת או שר כזה או אחר – לא באמת מתכוונים לתמוך, אז אל תתמכו. תגידו לנו בוועדת שרים לחקיקה – דנה יושבת שם, יושב שר המשפטים – תגידו הממשלה מתנגדת, זה יחסוך לנו זמן, לכולנו דרך אגב, אפילו עוגמת-נפש, והכול בסדר.

למה צריך את כל התחכומים האלה? תיאומים והתניות ששלושה חודשים זה לא יקודם, או שישה חודשים, או במקרה הזה זה בכלל שינוי מהותי.

אני גם רוצה לשאול את מציעת החוק מה היא מציעה פה, אם היא רוצה לקיים אתכם הידברות – הייתי אומר, הידברות נפרדת, מחוץ לוועדת הכלכלה – או באמת להביא את החוק הזה כחוק שלא יהיה אות מתה, או חוק בכלל שהממשלה תתמוך, כי לפי מה שאני שומע הממשלה קצת מתחרטת.

דנה נויפלד:

אפשר אולי בכל זאת להגן על הממשלה?

היו"ר אופיר אקוניס:

בהחלט. אנחנו מחפשים אנשים שיגנו.

אתי בנדלר:

כל עוד את מקבלת משכורת מהממשלה, את מוזמנת לעשות את זה.

היו"ר אופיר אקוניס:

את יודעת כמה קשה למצוא עכשיו? לצערי, אני אומר את זה.

דנה נויפלד:

הרעיון שבבסיס הצעת החוק - להגדיל תחרות בתחום ה- ISP - הוא רעיון טוב, ולכן אני מניחה, הממשלה תומכת. הבעיה שלפעמים, בזמן שאנחנו מגיעים לממשלה לפני הדיונים – לא תמיד כל ההיבטים לובנו כפי שצריך – ומשרד התקשורת, בוודאי, אך טבעי שהוא יתמוך בהצעות חוק שמעודדות תחרות בתחום ה- ISP ובתחום הניידות של ה- ISP. ולכן, זה מאוד מפתיע שהממשלה תמכה.

לפעמים אחרי דיונים רואים שההצעה לא היתה בשלה מבחינה טכנולוגית, וזה קורה לא פעם וזה קורה אגב גם אחרי דיונים בוועדת הכלכלה. גם ועדת הכלכלה, לפעמים כשהיא שומעת לראשונה את עמדות הארגונים המקצועיים – לא רק בתוך הממשלה - חוזרת בה מהצעות, וזה קורה.

רונית תירוש:

רק להגיד לך שאני קיימתי דיונים רבים עוד בטרם הגשת ההצעה, כולל עם השר כחלון בהיותו יושב-ראש ועדת הכלכלה, כשכבר אז עלה הרעיון. כבר אז העליתי את הרעיון הזה וגם ישבתי עם חברות שונות, אבל אני השתכנעתי שאין בעיה טכנית באמת.

דנה נויפלד:

אני לא אמונה על הצד הטכנולוגי, רק על הצד של ההגנה, אבל אם אפשר בכל זאת, חברת הכנסת תירוש, לשאול שאלה וזו שאלת תם, כי הממשלה תומכת.

ההתערבות בחקיקה בדברים מהסוג הזה – הדוגמה של ניידות מספרים זה מקרה קלסי – זה מקום שאנחנו באים להתמודד חזיתית עם הבעיה כמו שהיא קיימת. ככל שיש בעיה של שירות – את אמרת, וזה תפס לי את האוזן בתחילת דברייך – יכול שיש בעיה בשירות, אז אולי כדאי לפתור את הבעיה בשירות.

רונית תירוש:

איך?

דנה נויפלד:

לגבי הניידות בשירותי דואר אלקטרוני - אני מדברת כצרכנית עכשיו – יש חלופה שהיא פחות פוגענית. זאת חקיקה מאוד מתערבת, וככל שיש חלופה שהיא פחות מתערבת, תמיד עדיף לנקוט בה, לפחות כגישה.

רונית תירוש:

מהי?

דנה נויפלד:

אני לא עושה פרסומת, אבל בדומה ל- Gmail או Yahoo או Walla, שמאפשרים לקבל כתובת אימייל מבלי הצורך להתקשר בכתובת האימייל עם הספק, זה סוג של התערבות שהיא פחות פוגענית ותובענית מהחברות מאשר הפתרון שגברתי מציעה.

לכן אני שואלת – ככל שיש בעיה בשירות, אולי כדאי לפתוח את הנקודה הזאת, לראות איפה הבעיה בשירות, מה הבעיה בשירות.

רונית תירוש:

אני אתן לך דוגמת בעיה בשירות.

דנה נויפלד:

האם את סבורה שעצם מתן האפשרות ללכת לכתובת האימייל, זה החסם העיקרי שבגינו נשארים כלואים עם החברות בעידן שבו יש אימייל כמו Gmail, כמו Walla?

רונית תירוש:

הסברתי. אני חברת כנסת – זאת לא דוגמה, קל להשיג אותי בכנסת - אבל אני מסתובבת עם כרטיסי ביקור, מחלקת אותם בכל העולם. עכשיו אני צריכה לעשות שינוי.

הם נותנים לי כרגע שירות לשלושה חודשים. מה יקרה בעוד חצי שנה כשמישהו נזכר בי וצריך אותי, ואני צריכה אותו?

קובי שמש:

תגדילי את התקופה לחצי שנה.

רונית תירוש:

מה יקרה אם בעוד שנה מישהו רוצה ליצור אתי קשר? כתובת מלווה אותך כל החיים, כמעט כל החיים.

דנה נויפלד:

גם כתובת דירה, ואנשים לא בגלל זה לא עוברים דירה.

רונית תירוש:

בעיקר אם אני עסק פרטי, קטן, עסקים קטנים – אני חיה מזה, אני מתפרנסת מזה. איך אני יכולה להודיע לכל העולם ששיניתי כתובת, איך יתקשרו אתי?

מוהנאד נאסר:

באחת החלופות שהמשרד הציע היתה הצעה שהשירות של "עקוב אחרי" יינתן גם לתקופה בלתי מוגבלת אולם בתשלום, כי אין מנוס, זה עולה כסף. אנחנו לא רוצים שתהיה החצנת עלויות על הצרכנים האחרים.

היו"ר אופיר אקוניס:

מה קורה ברשות הדואר ב"עקוב אחרי"?

מוהנאד נאסר:

גם ברשות הדואר, לתקופה מוגבלת.

היו"ר אופיר אקוניס:

כמה זמן זה חינם?

מי-טל גרייבר-שורץ:

חצי שנה זה חינם, אחרי חצי שנה אתה יכול להמשיך לרכוש את השירות הזה בתשלום.

רונית תירוש:

אבל אם אני רוכשת בתשלום, אני רוצה לרכוש את המייל שלי בתשלום.

קריאה:

אין בעיה.

רונית תירוש:

את המייל המקורי שלי, לא להחליף אותו.

היו"ר אופיר אקוניס:

קובי, מה התשלום של "עקוב אחרי" ברשות הדואר?

קובי שמש:

לא יודע.

דן ינקו:

מאה ומשהו שקלים לתקופה של חצי שנה.

שמעון בן-דוד:

לא מדובר בעלות רצינית. ברשותך, חברת הכנסת תירוש, אנחנו לא נגד ההצעה. אנחנו בעד ההצעה, אנחנו רוצים אותה.

רונית תירוש:

אני יודעת. עבדתי בתיאום ובשיתוף.

שמעון בן-דוד:

אנחנו חושבים שנכון היה לעשות זאת, אבל בדקנו מבחינת ההיבטים המקצועיים – וקיימנו דיונים לא קצרים לגבי ההצעה, רצינו גם לזמן אותך ורצינו לדחות את הישיבה, אני מבין שנתי התקשר אלייך וביקש ממך לדחות כדי שנוכל לשבת ולסכם.

רונית תירוש:

כן, אבל אני כבר שנה ומשהו ביקשתי. הסיפור ידוע.

היו"ר אופיר אקוניס:

לחברת הכנסת תירוש אין סמכות לדחות ישיבות של ועדה – כל עוד היא לא יושבת-ראש הוועדה. אם היא תהיה, תהיה לה הסמכות.

שמעון בן-דוד:

כבוד היושב-ראש, אתה צודק במאה אחוז. אני לוקח את הדברים חזרה, רצינו לשבת עם חברת הכנסת תירוש לפני הדיון בוועדת הכלכלה.

היו"ר אופיר אקוניס:

אם היא תהיה שרת התקשורת, בכלל היא תתנגד באופן נמרץ להצעה. היא תביא את זה בעצמה. אל תדאג. פה, דברים שרואים מכאן לא רואים משם. זה משפט חכם מאוד, דרך אגב.

שמעון בן-דוד:

הפתרון של נושא הדואר האלקטרוני לא עונה לכל הדואר האלקטרוני שקיים בעולם. יש חברות שהן בין-לאומיות, וזה לא מקיף את החברות הבין-לאומיות. החוק מקיף רק מה שב- co.il, מה שקשור בארץ, מדובר בקבוצה מצומצמת של כ- 10%, אפילו פחות מ- 10% שמחזיקים בדואר אלקטרוני בנושא הזה.

רונית תירוש:

מה הכוונה 10%?

שמעון בן-דוד:

פחות מ- 10% אנשים שמחזיקים co.il.

אתי בנדלר:

שכתובת הדואר האלקטרוני שלהם זה של חברה ישראלית.

רונית תירוש:

פחות מ- 10% של חברה ישראלית?

אתי בנדלר:

כן. זו הערה חשובה כך שגם אם הצעת החוק תתקבל, הוא אומר, זה יחול רק לגבי 10%.

רונית תירוש:

כל מי שאני מכירה הוא ב- co.il.

שמעון בן-דוד:

מי שיש לו דוטקום, או Gmail, או Yahoo , אני לא יכול להחיל עליו את החוק הזה, חד-משמעית. רק מי שיש לו co.il. לכן אנחנו מדברים על קבוצה קטנה. עשינו בדיקה.

שלמה מולה:

סליחה, למה דוטקום אתה לא יכול?

שמעון בן-דוד:

זה בין-לאומי.

שלמה מולה:

מה זה בין-לאומי? אתה תייצג את האזרח הישראלי.

שמעון בן-דוד:

ואם הם יתנגדו? אתה יכול לאלץ אותם בבין-לאומי לעשות העברה?

רונית תירוש:

הוא לא יכול להכריח. אני חושבת שעצם מתן האפשרות לניוד כבר יגרום לחברות אינטרנט לשפר את השירות. עצם היכולת שלנו לומר, אדוני, אתה לא נותן השירות כמו שצריך, אני עוזב אותך – ואני לא ניזוקה מכך משום שהמייל שלי נשאר אותו מייל, אין לו במה לאיים עלי, אין לו שוט – סביר להניח שהוא גם ישפר את השירות.

זה מה שאני צריכה. אני חושבת שמעטים ינצלו את זה, אם בכלל – גם מבחינת הטרטור הכרוך בכך וגם מבחינה זאת שהתחרות שתיווצר כתוצאה מהיכולת לעזוב אותך, היא כבר תיטיב את השירות.

לכן אני כן בעד זה, ואם אני צודקת בכך שאין ממש-ממש בעיה טכנית וניתן לעשות את ההפרדה – כי ההוכחה היא שמי שנוסע לחוץ-לארץ, אתם כן משאירים לו את המייל שלו – אני מבקשת שנגיע לפתרון שבו הלקוח שרוצה לעשות את ההתנתקות הזאת ישלם סכום סמלי, ובא לציון גואל.

קובי שמש:

את מוכנה להסביר מה כוונתך שמי שנוסע לחוץ-לארץ, שומרים לו את המייל שלו?

רונית תירוש:

כן. משאירים לו את המייל. עברתי לגור בחוץ-לארץ – הכתובת שלי נשארת אותה כתובת.

שמעון בן-דוד:

החלופה השלישית היא בעצם מה שחברת הכנסת רונית תירוש אמרה, שנוכל לאפשר ללקוח לעבור לחברה אחרת ולהשאיר את התיבה שלו, אבל זה ודאי יהיה כרוך בתשלום מסוים.

אני מבחינתי נגד משהו שיכביד על הציבור, כי אם הציבור יצטרך לשלם עבור תיבה – שהוא יכול לקבל בחינם ב- Gmail או ב- Walla – אני החלפתי עשר פעמים תיבת דואר, לא קרה שום דבר.

אני חייב לספר לכם סיפור קצר. חבר ביקש ממני לחבר אותו לפייסבוק. פייסבוק מבקש ממך חברים שנמצאים אצלך בתוך המייל, אצלו אחד מהם זה אני. אני מסתכל ומגלה את המייל שהיה לי מנטוויז'ן לפני עשר שנים. הוא אומר, אני שולח לך כל הזמן מיילים לשם, הם לא מגיעים אלי.

לאה ורון:

יש חיווי שהקו השני לא קיבל את המייל.

רונית תירוש:

שמעון, תבורך. זאת בדיוק הדוגמה שאני מביאה לגבי הנזק.

שמעון בן-דוד:

אבל חברת הכנסת תירוש, הוא אמר שהוא רואה כל הזמן שיש לו חיווי שהמייל חזר אליו חזרה ולא יצא החוצה.

רונית תירוש:

אבל עדיין הוא לא ידע איך להשיג אותך.

אתי בנדלר:

הוא לא יודע את המייל החדש, זאת הבעיה.

היו"ר אופיר אקוניס:

עורך-דין דן ינקו, נטוויז'ן, בבקשה.

דן ינקו:

אנחנו מברכים כמובן על כל צעד שיש בו להגביר את התחרות למען הצרכנים, אבל במקרה הזה אנחנו מתנגדים להסדרת הנושא באמצעות חקיקה, מהסיבה שלטעמנו אין חסמי מעבר אמיתיים, בניגוד למה שנטען בהצעת החוק.

כך למשל, כבר היום, 013 נטוויז'ן – אנחנו, כספקית אינטרנט – מספקים שירות שנקרא Mail Only, שבעבור שקלים בודדים מנוי שעזב את חברת 013 נטוויז'ן, יכול להמשיך ולהחזיק בתא הדואר שלו, לקבל דואר ולשלוח דואר, ובעלות של שקלים בודדים הוא מקבל את השירות הזה.

רונית תירוש:

בבקשה, אז אין בעיה טכנית.

דן ינקו:

שנית, אנחנו מאפשרים גם שירות עקיבה.

רונית תירוש:

סליחה, דני, אמרת פה משהו מאוד חשוב. אתה אומר שטכנית אין שום בעיה, כמו שאני טענתי.

דן ינקו:

לא. טכנית יש בעיה.

רונית תירוש:

אין בעיה. עובדה שאתם מסוגלים להפריד בין השירותים.

דן ינקו:

לא. את מבקשת שכשלקוח עובר לחברה אחרת, הוא יוכל להישאר עם אותו domain, אותה כתובת של החברה הקודמת. מבחינה טכנולוגית אנחנו גם לא יודעים איך עושים את זה, לדעתנו זה גם בעייתי.

רונית תירוש:

אם כך, על איזו הבחנה דיברתם?

דן ינקו:

אני מדבר על מצב שבו לקוח עוזב את 013 נטוויז'ן, שומר לעצמו את הזכות לשמור על כתובת המייל שלו אצלנו, לקבל ולשלוח משם דואר – שירות שנקרא Mail Only בעבור שקלים בודדים, והוא יכול כמובן במקביל לעבור לחברה אחרת.

דנה נויפלד:

זה "אנבנדלינג". הוא שומר את זה, ומקבל שירות מזה.

רונית תירוש:

זה בדיוק מה שאני מציעה.

היו"ר אופיר אקוניס:

חברת הכנסת תירוש, אולי עורך-דין ינקו יגיד לנו האם כעוזר שלך הוא היה מציע לך לקדם- כיועצך – את ההצעה הזאת.

רונית תירוש:

אל תביך אותו. הוא מכיר את ההצעה הזאת עוד מימי היותי חברה בוועדה הזאת.

אתי בנדלר:

דברים שרואים מפה לא רואים משם, וגומר.

היו"ר אופיר אקוניס:

בוודאי, אין על זה ויכוח. אגב, חברת הכנסת תירוש, האנשים שחל עליהם המשפט הכי חזק של דברים שרואים משם אלה פקידי האוצר כשהם עוברים לעבוד בחברות הכלכליות. בכל מקום שאני מגיע אני נתקל בזה – גם בתקשורת כמובן, כמו שאתם מכירים, חלקם; גם בתחום התחבורה, גם בתחום התשתיות. בכל מקום. אצלם זה הכי חזק. אבל בסדר, כל אחד כמובן מתקדם בענייניו.

דן ינקו:

להוסיף על זה, חברת 013 נטוויז'ן מספקת שירותי עקיבה, Forwarding. אדם שנכנס לאתר, יכול בחינם, ללא עלות כספית, להכניס את כתובת המייל החדשה שלו, ומי שישלח לו מייל לכתובת המייל הישנה שלו יקבל חינם אין-כסף שירות עקיבה לכתובת המייל החדשה שלו.

שני הנתונים הללו, בצירוף מה שכבר הוזכר פה על-ידי משרד התקשורת לגבי תיבות הדואר החופשיות של Gmail, Y-net, Walla, Hot-mail, Yahoo, לדעתי מאיינות את הצורך בהסדרה חקיקתית של העניין הזה.

רונית תירוש:

האם אני יכולה לקבל את ההצעה הראשונה, שבה אני מנתקת זיקה – יש לי את המייל שעליו אני אשלם שקלים בודדים? אחר כך אני אעשה מה שאני רוצה.

דן ינקו:

כן. אנחנו כבר היום עושים את זה.

קריאה:

זה לא קיים אצל כולם.

היו"ר אופיר אקוניס:

תודה. עורכת-דין גרייבר, בבקשה.

מי-טל גרייבר שורץ:

מי-טל, איגוד האינטרנט הישראלי. אנחנו ארגון עצמאי, אנחנו לא מייצגים את ספקי האינטרנט, למרות שבמקרה הזה אני חושבת שדעתנו די כדעתם.

רונית תירוש:

כדעתם של מי?

מי-טל גרייבר שורץ:

כדעתם גם של משרד התקשורת, גם של ספקי האינטרנט. אני חושבת שההגדרה שיש בעיות טכניות היא לא הגדרה מדויקת. ההבדל בין ניידות כתובות דואר אלקטרוני לניידות מספרים הוא העניין של העלויות. כאשר מניידים מספר טלפון, העלות היא עלות חד-פעמית קטנה, לעומת כשמניידים כתובות דואר אלקטרוני, זוהי עלות שקיימת לספקי האינטרנט לכל אורך התקופה שהם מניידים.

ואם מדברים על לעולם ועד, זה אומר לכל התקופה הזאת לכל הלקוחות שהיו להם בעבר, הם צריכים להמשיך – יש להם עלות גבוהה.

רונית תירוש:

היא לא גבוהה, אבל אם אנחנו נשלם על העלות?

מי-טל גרייבר שורץ:

היא עלות מסוימת. גם אם היא עלות של חמישה שקלים בחודש, זו עדיין עלות.

רונית תירוש:

אז אני אשלם אותה. כדי להחזיק תיבת דואר אני אשלם אותה.

מי-טל גרייבר שורץ:

זה שירות שאפשר לכפות על הספקים, על אלה שלא עושים את זה היום, ואפשר לעשות את זה בתוך הרישיונות – ששר התקשורת יוסיף את זה לרישיונות של ספקי האינטרנט – ולהימנע מחקיקה.

שמעון בן-דוד:

אני חושב שזה פתרון מצוין.

רונית תירוש:

אין לי בעיה.

אתי בנדלר:

את מה להכניס בתוך הרישיון?

מי-טל גרייבר שורץ:

להכניס את האפשרות לקבל את כתובות המייל בנפרד מאשר שירותי הגישה לאינטרנט.

רונית תירוש:

לנתק זיקה.

היו"ר אופיר אקוניס:

תודה. תכף אני אעלה פה רעיון, והמציעה תסכים או לא תסכים, אני מניח שכן.

אלי דוידי, מטי אם, בבקשה.

שלמה מולה:

אין הצבעה היום, נכון?

היו"ר אופיר אקוניס:

לא, אין.

רונית תירוש:

אבל אם נגיע להסכמות? אני רואה שאנחנו יכולים להגיע להסכמות.

היו"ר אופיר אקוניס:

עכשיו?

רונית תירוש:

כן, כן.

אתי בנדלר:

לא הבנתי שיש כאן איזושהי הסכמה שמאפשרת קידום הצעת חוק.

רונית תירוש:

יש.

קריאה:

- - -

היו"ר אופיר אקוניס:

חברת הכנסת תירוש, תני לי אשראי. אמר אשכול – תן לי אשראי, כדאי לכם לראות את זה. הצעירים לא מכירים פה את תולדות הפוליטיקה. חבל. תקראו מנאומיו.

אלי דוידי, בבקשה.

אלי דוידי:

בוקר טוב. שמי אלי דוידי, אני רוצה להתייחס לשני נושאים. האחד שהעלה שמעון. קודם כול, אני חושב שהחוק מדבר פה רק על החברות הישראליות.

שמעון בן-דוד:

נכון, אמרתי את זה.

אלי דוידי:

אם אמרת דוטקום, חברה ישראלית יכולה גם לקחת את הדוטקום הזה ואתה עדיין יכול לעשות את הניוד הזה. החוק מדבר פה רק על חברות ישראליות, נכון?

שמעון בן-דוד:

שכתוב עליהן co.il.

אתי בנדלר:

החוק הישראלי הוא בדרך כלל חוק טריטוריאלי.

דנה נויפלד:

החוק חל כלפי ספקי הגישה.

אלי דוידי:

כל מי שנותן את האימייל, זה מה שאנחנו רוצים. היא צודקת, כי יבואנים, זו אחת הבעיות שיש להם.

אני רוצה לחדד נקודה נוספת לגבי החברות הספקיות. אם נותנים היום את השירות, נותנים את האפשרות לשמור את האימייל, כמובן שיש כל מיני קומבינות מאחורי זה – אני לא אומר שזה אתם אבל בגדול, אפשר לעשות את זה. אם אתה נותן חצי ג'יגה לאימייל, אתה בעצם מאלץ את הלקוח, עם שני שקלים או חמישה שקלים שהם יקבעו בחוק, אתה תגיד לו: אתה רוצה שלושה ג'גה, אתה צריך לשלם, ואז בעצם זה הופך להיות סוג של מסחר.

ערן גרף:

יש לו חלופות היום. כבר היום יש חלופות.

אלי דוידי:

אני לא יודע כמה פעמים נתקלת בכך שיש לך אימייל – ואני אומר לך בתור אדם שמתעסק עם יבואנים ויצואנים – הם נתנו את האימיילים שלהם ביפן ובסין, ויש להם את הבעיה עכשיו.

קריאה:

יש שירות עקיבה.

אלי דוידי:

אני מציע, אם אפשר, אם כן מתקדמים עם זה, גם לקבוע את הנתונים כלומר מה החברה מחויבת לתת גם מבחינת נפח המקום.

רונית תירוש:

אותו דבר. מה שהיה הוא שיהיה. שלא ישנו כלום.

היו"ר אופיר אקוניס:

תודה. עורכת-דין צוקרמן, בבקשה.

אינה צוקרמן:

קודם כול, המועצה לצרכנות מברכת על היוזמה, על הצעת החוק. אנחנו מברכים.

רונית תירוש:

תודה לאל, סוף-סוף מישהו בעד.

היו"ר אופיר אקוניס:

זה לא מחויב המציאות. למשל יושב-ראש המועצה לצרכנות יכול לצאת לעיתון בהודעה נגד הצעת חוק שנמצאת כאן, כאשר הוא אומר דברים אחרים במקומות אחרים. זה לא מפריע ל"היום" להדליף נגדי הודעות באחד העיתונים. זה לא שייך.

הגברת צוקרמן מביעה את עמדתה, אני מקווה שגם מקובלת על המועצה לצרכנות, אבל זה לא נוגד כותרות שונות בעיתון. אגב, תמסרי למנכ"ל שלך שהצעת החוק של הריבית ההפוכה היא מהפכנית בתחום היחסים בין בנקים לבין לקוח, ואם הוא חושב שזה לא טוב, שיביא הצעה יותר טובה ולא ימתח ביקורת בעיתונים. הוא גם יכול להגיד לי את הביקורת שלו, אבל מכיוון שאני קורא עיתונים, אז למדתי.

רונית תירוש:

הוא הניח שאתה קורא עיתונים, אתה רואה את הביקורת שלו.

היו"ר אופיר אקוניס:

מזל. יש לי בעיה, אני אוהב לקרוא.

לאה ורון:

לכן היחסים של ועדת הכלכלה עם המועצה לצרכנות.

אינה צוקרמן:

אני מבטיחה שהדברים יעברו כמו שהם נאמרו.

היו"ר אופיר אקוניס:

בסדר, אין לי טענה אלייך.

אינה צוקרמן:

לעמדת המועצה לצרכנות – האפשרות לא לעבור עם כתובת המייל מהווה סוג של חסם תחרותי בין הצרכנים לבין החברות.

לעניין התשלום הנוסף שמדברים עליו פה – לעמדתנו, זה דווקא יכול להשאיר את זה לכוחות השוק, ולא לקבוע בחוק כמה זה יעלה כי אין לנו ספק שזה יבוא לרעת הצרכנים.

רונית תירוש:

איך?

אינה צוקרמן:

איך? משום שאם יקבעו בין חמישה לעשרה שקלים, סביר להניח שברוב החברות יגבו את המחיר הגבוה ביותר.

רונית תירוש:

אז נקבע רק חמישה.

אינה צוקרמן:

העניין הזה דווקא יכול לבוא לטובת הצרכנים כאשר לא ייגבה מחיר משום שכל חברה תוכל להציע את השירות שלה - נגיד חברה אחת באפס תשלום, חברה אחרת בשקל.

רונית תירוש:

איזה אינטרס יש לי לתת לך אפס אם אני עוזבת אותך? אני רק רוצה את ה- domain ממך.

אינה צוקרמן:

משום שאת תרצי שבשנה הראשונה אני אשאר אצלך ואני אתן לך את השירות הכי טוב שאני יכולה, ואת בכלל לא תרצי לעבור.

אתי בנדלר:

גברת צוקרמן, אבל אם נטען שיש לזה עלויות ולא יגבו על זה תשלום, זאת אומרת שהעלויות האלה יושתו על כלל הצרכנים, לא?

אינה צוקרמן:

כוחות השוק בדרך כלל מתאזנים בשלב מסוים – בין אם בשנה הראשונה תהיה עלות מסוימת לחברות או לצרכנים, התחרות תגבר, ובסופו של דבר הצרכנים רק ירוויחו מזה.

אתי בנדלר:

עדיין, החברות האלה לא עובדות לשם שמים. הן כולן חברות שרוצות להשיג רווחים לעצמן, נכון?

אינה צוקרמן:

אנחנו מסכימים במאה אחוז, אבל מהניסיון של המועצה לצרכנות אני יכולה להגיד – מכיוון שאני גם עוסקת בתחום הדוחות במועצה לצרכנות – מרבית התלונות שמתקבלות במועצה לצרכנות, בין אם זה חברות תקשורת כאלה ואחרות ובין אם זה כל חנויות הרהיטים, זה קודם כול לגבי השירות. הצרכנים מתלוננים הכי הרבה מכל דבר, קודם כול על השירות. 60% מהתלונות זה שירות.

אתי בנדלר:

איך זה מתקשר לענייננו?

אינה צוקרמן:

אם חברה תיתן שירות טוב יותר, הצרכן הרבה פעמים יעדיף לשלם כמה שקלים מעבר לזה כדי לקבל שירות טוב יותר.

אם חברה תיתן לי שירות טוב ותבטיח לי שאני אוכל לעבור בחינם בעוד שנה – אני אפילו לא אפזול לצדדים, לא תהיה לי אפילו סיבה לבדוק מחירים אחרים, כי קודם כול, הסיבה הראשונה למעבר בין חברה אחת לשנייה זה שירות - זה לא קיבלתי, המתנתי חצי שעה על הקו. אם יתנו לי שירות כפי שצריך, לא תהיה לי סיבה לעבור.

רונית תירוש:

ממילא לא קובעים בחקיקה עלויות. אפשר לכתוב במקרה הטוב – בעלות סבירה.

אינה צוקרמן:

אין ספק שהעניין גם יגביר תחרות, יוזיל מחירים. הצרכן רק ירוויח מזה.

היו"ר אופיר אקוניס:

תודה רבה לך. אחרונת הדוברים.

יהל בן-נר:

יהל בן-נר, פרטנר. אנחנו ספק ISP קטן, חדש יחסית בשוק. אנחנו רואים את זה כחסם, אנחנו נתקלים בזה ברמה די יומיומית, שלעסקים קטנים באמת יש את הקושי שלאורך שנים יש להם תיבת דואר אלקטרוני אצל אחת הספקיות, ובבואם להעביר את החשבון, את כל השירות לספקית אחרת, הם צריכים בבת-אחת לוותר על השירות אצל הספקית הקודמת. לכן אנחנו כן מאמינים שזה חסם ואנחנו חושבים שאפשר לפתור את זה.

רונית תירוש:

את מייצגת למעשה ספקית חדשה שמתקשה להיכנס לשוק בגלל הזיקה הזאת, וזה מונע עוד תחרות.

יהל בן-נר:

נכון. אנחנו סבורים שכן. המטרה היא כמובן לפתור את החסם הזה. אנחנו נמצאים במצב שיש כמה פתרונות אפשריים.

אני חושבת שיש קונצנזוס די גדול סביב השולחן, שניידות פר אקסלנס, כמו ניידות טלפונים סלולריים, היא קצת יותר מסובכת ואולי אין לה מקום בשלב זה.

מה שכן, יש פתרון מאוד-מאוד פשוט - שעלה פה כבר על השולחן – וזה הפרדה בין שני השירותים, בין שירות הגישה לבין שירות הדואר האלקטרוני עצמו. אני כבר לא נכנסת לשאלה איפה זה יוסדר ואיך יוסדר, זה כבר דיון אחר, אבל אין ספק – אישית, כלקוחה פרטית, יש לי שירות דואר אלקטרוני באינטרנט זהב כבר 12 שנה, ואין לי שירות גישה לאינטרנט של אינטרנט זהב.

רונית תירוש:

כלומר, טכנית זה אפשרי.

יהל בן-נר:

זאת אומרת שזה אפשרי וזה ישים טכנית לגמרי, ואנחנו גם בדקנו את זה. תמורת סכום סמלי, סביר, כפי שייקבע, אין עם זה שום בעיה, אנחנו לא רואים. עובדה שנטוויז'ן מציעה את זה כבר עכשיו. הבעיה היא שלא כולם מציעים את זה כבר עכשיו, זאת הבעיה. אולי פה יש איזושהי לקונה שצריכים לפתור.

רונית תירוש:

אני דווקא רוצה לראות אותך כבעלת אינטרס. אם אנחנו לא נעשה את זה בחקיקה ונסדיר את זה במסגרת מתן רישיונות וכולי, את חושבת שזה יקרה?

קובי שמש:

עדיף.

דנה נויפלד:

אני דווקא מאוד שמחה לראות שספקית סלולר שמחה שבאים ופותרים בעיות של תחרות בחקיקה. זה מאוד מפתיע ומשמח אותי.

יהל בן-נר:

לא, דנה. אני לא אמרתי.

דנה נויפלד:

אשמח לחזור עם התובנה הזאת.

יהל בן-נר:

חבל שהיא גורמת לסילוף דברים. אני לא התייחסתי לזה. אמרתי שאני לא נכנסת לזה. את שואלת אותי האם ראוי שזה יוסדר בחקיקה או בתיקון רישיון.

רונית תירוש:

אני שואלת.

יהל בן-נר:

אני חושבת שראוי שזה יוסדר בתיקון רישיון.

היו"ר אופיר אקוניס:

יפה. מכיוון שכך, אני מציע, חברת הכנסת תירוש, לתת לממשלה – אני הבנתי פה את הערות הממשלה ואני מבין שבמצב שנוצר אנחנו לא יכולים להכין לקריאה ראשונה את החוק. אני מציע שנקציב חודש, עד מחצית יולי, שמעון.

רונית תירוש:

אבל אני רוצה להביא את זה לקריאה ראשונה במושב הזה. הם לא צריכים חודש, הם ישבו על זה, היה להם שנה לחשוב על זה.

היו"ר אופיר אקוניס:

תוך כמה זמן תוכלו לחזור?

רונית תירוש:

כמה רציתם לדחות? רציתם לדחות את הדיון בשבוע, נכון? קחו שבוע.

קובי שמש:

אנחנו ננסה בחודש להגיע להסכמות עם כל ספקי האינטרנט.

היו"ר אופיר אקוניס:

לא. איתך גם. כמובן בהידברות איתָך. חברת הכנסת תירוש, יוזמת החוק, היא בתוך כל ההידברות הזאת.

קובי שמש:

אין בעיה, חודש זה סביר.

רונית תירוש:

אני לא רוצה חודש. אנחנו לא נספיק להגיע לקריאה ראשונה כאן.

קובי שמש:

מה את מציעה?

רונית תירוש:

אני רוצה לפני סוף המושב.

היו"ר אופיר אקוניס:

יום רביעי, ה-22 ביולי, זה היום האחרון של המושב.

רונית תירוש:

אני מציעה עד סוף החודש. אתמול ביקשתם דחייה. אם הייתי נותנת שבוע, הייתם מאוד שמחים. פתאום זה לא מספיק? קחו שבועיים. מה שלא עושים מהיום למחר, גם לא יעשו מהיום לעוד שבועיים, הרי זה לא שיישבו אתי שבועיים עכשיו. יום לפני תום השבועיים יישבו אתי.

היו"ר אופיר אקוניס:

אני מציע בשבוע הראשון של יולי.

קובי שמש:

שלושה שבועות.

היו"ר אופיר אקוניס:

בסדר, בערך שלושה שבועות. בשבוע הראשון של יולי אנחנו נראה לאן הדברים מתקדמים, ובעקבות זה נחליט.

אתם תסכימו ביניכם. נאמר בתיאום, אז תתאמו.

תודה רבה, הישיבה נעולה.

**(הישיבה ננעלה בשעה 10:50).**