**הכנסת השמונה-עשרה נוסח לא מתוקן**

**מושב שלישי**

**פרוטוקול מס' 395**

**מישיבת ועדת הכלכלה**

**מיום רביעי, ט"ו בטבת, התשע"א (22 בדצמבר, 2010) בשעה 10:45**

**סדר היום:**

**פרק ג' (רשות השידור), סעיפים 6-7 להצעת חוק המדיניות הכלכלית לשנים 2011 ו-2012 (תיקוני חקיקה), התשע"א-2010 הצעה לחלוקה (פיצול) לפי סעיף 121**

**נכחו:**

**חברי הוועדה**:

כרמל שאמה – היו"ר

זאב אלקין

אחמד טיבי

שלי יחימוביץ

נחמן שי

**מוזמנים**:

משרד האוצר:

יהודה סבן – רכז תקשורת באגף התקציבים

משרד המשפטים:

דנה נויפלד – ייעוץ וחקיקה

**מנהלת הוועדה**: לאה ורון

**ייעוץ משפטי:** אתי בנדלר, אלקנה אפרתי

**רשמה**: לאה קיקיון

**פרק ג' (רשות השידור), סעיפים 6-7 להצעת חוק המדיניות הכלכלית לשנים 2011 ו-2012 (תיקוני חקיקה), התשע"א-2010 הצעה לחלוקה (פיצול) לפי סעיף 121**

היו"ר כרמל שאמה:

שלום רב, אני מתכבד לפתוח את הדיון, הנושא הרביעי היום על סדר יומה של ועדת הכלכלה. על סדר היום - פרק ג' (רשות השידור), סעיפים 6-7 להצעת חוק המדיניות הכלכלית לשנים 2011 ו-2012 (תיקוני חקיקה), התשע"א-2010, הצעה לחלוקה (פיצול) לפי סעיף 121.

לאחר שהתקיים כבר דיון אחד בנושא – נושא האגרה של רשות השידור. נכון שהשידור הציבורי יקר לכולנו אבל אני חושב שלהעלות את כובד האגרה על אזרחי ישראל תוך כדי חוק ההסדרים, וגם כך רוב האזרחים רואים באגרה סוג של קנס, הם עדיין לא מבינים מה התמורה שהם מקבלים, לכן אני חושב שמן הראוי שהנושא הזה ייבחן מחוץ לחוק ההסדרים. אני חושב שזו הדעה של רוב החברים, אם לא הרוב המוחלט – לפצל את הפרק הזה ולדון בו בצורה מסודרת, עמוקה, ארוכה, עניינית ומקצועית.

יהודה סבן:

הממשלה גם מסכימה.

שלי יחימוביץ:

אני לא תומכת בפיצול. באופן כללי אני תומכת בחיסולו של חוק ההסדרים אבל כיוון שכבר העברנו כל כך הרבה סעיפים ואישרנו אותם, אני רוצה רק להגיד שאני תומכת בסעיף הזה, ומזכירה שחלק מההתדרדרות שלר שות השידור היתה בגלל הירידה המתמשכת באגרה. אני רואה טעם לפגם בתלות של רשות השידור בשלטון. ככל שאנחנו מורידים את האגרה כך אנחנו מייצרים את התלות הזו יותר בעוז, ואז, באים ראשי רשות השידור ופושטים יד ואז הם גם צריכים לתת תמורה תמורת תקציבים שמועברים להם. זו זיקה מאד מאד לא בריאה. האגרה מלכתחילה נוצרה כדי לאפשר מקור תקציבי עצמאי לרשות השידור, שישחרר אותה מהתלות בשלטון, והירידה המתמשכת באגרה פגעה בעצמאות הזו והגבירה את התלות. לכן אני חושבת שאם יש הזדמנות להחזיר ולהעלות את האגרה צריך לעשות אותה, גם אם הציבור לא אוהב את זה. הציבור גם לא אוהב מס הכנסה ובכל זאת אנחנו גובים מס הכנסה. אני חושבת שזה התפקיד שלנו, כמחוקקים אחראים, לעשות לפעמים דברים גם שהציבור לא מחבב כל כך. מיסוי, באופן כללי, הציבור לא כל כך אוהב, על כל צורותיו, אבל בלי מיסוי אין מדינה. זה נכון גם לגבי רשות השידור. לכן אצביע נגד.

נחמן שי:

יש לי העונג לחלוק על עמדתה של חברת הכנסת יחימוביץ. אני, לא פחות ממנה, משוכנע בחיוניות השידור הציבורי אבל אני חושב שאנחנו חייבים למצוא משאבים אחרים לא הקופה הציבורית. אני מאמין שהאוצר יתגייס לעניין. אני רוצה שיירשם גם בפרוטוקול ושגם אתה תתחייב שאתה לא מניח לנושא הזה, אם אפשר, ושאתה מקדם את הרפורמה במהירות הכי גדולה ובזמן הכי קרוב.

היו"ר כרמל שאמה:

חשוב לציין שבעניין הזה הוקמה ועדה משותפת עם ועדת החינוךץ

נחמן שי:

אבל היא אף פעם לא התכנסה.

דנה נויפלד:

יש כבר בשורה מתי יתקיים הדיון הראשון?

נחמן שי:

לא צירפת אותי לוועדה הזו פעם?

היו"ר כרמל שאמה:

לא אני הקמתי אותה. מי שהקים את הוועדה הזו הוא היושב ראש הקודם, אופיר אקוניס.

נחמן שי:

והוא ביקש ממני להשתתף בה.

היו"ר כרמל שאמה:

אז יכול להיות שאתה חבר בה. אני עדיין לא חבר בה. צריך להשלים בקרוב את התהליך של עדכון החברים בוועדה ועדכון היושב ראש.

נחמן שי:

הרפורמה ברשות השידור מתקדמת. הם חתמו על הסכם עם עיתונאים, זה לא פשוט כי יש עוד סקטורים אחרים שעוד לא מרוצים. אבל זה מתקדם. לא יכול להיות שבסוף, בגללנו, שאנחנו לא נפעיל את הלחץ הציבורי, הרפורמה הזו לא תתקדם. זה חייב לצאת לדרך.

היו"ר כרמל שאמה:

בזה אני מסכים אתך.

נחמן שי:

לכן, אני גם מתנגד כרגע להעלאת האגרה, וצרייך למצוא מקורות אחרים, אבל שלא יירשם באיזשהו מקום שאנחנו מעכבים את הרפורמה, זו תהיה בכיה לדורות.

היו"ר כרמל שאמה:

מי בענד ההצעה לפיצול? 2 בעד. מי נגד?

שלי יחימוביץ:

אני נגד ואני מחליפה את חבר הכנסת עמיר פרץ.

לאה ורון:

חבר הכנסת אלקין הצביע במקום חבר הכנסת אופיר אקוניס.

היו"ר כרמל שאמה:

אם כך, אין נמנעים, והצעת הפיצול אושרה ותובא לאישור המליאה.

אני מודה לכם, הישיבה נעולה.

**הישיבה ננעלה בשעה 11:00**