**הכנסת השש-עשרה** נוסח לא מתו

**מושב רביעי**

**פרוטוקול מס' 601**

#### מישיבת ועדת הכלכלה

**‏יום שלישי, כ"א באדר התשס"ו (‏21 במרץ, 2006), שעה 12:25**

**סדר היום**: 1. צו רשות שדות התעופה (שינוי חלק א' לתוספת), התשס"ו-2006, בדבר מסוף כרם שלום

**נכחו**:

**חברי הוועדה**: אמנון כהן – היו"ר

דוד טל

**מוזמנים**: עו"ד צביה בלאו - לשכה משפטית, משרד התחבורה

עו"ד רינה פאר - משנה ליועץ המשפטי, רשות שדות התעופה

**ייעוץ משפטי**: אתי בנדלר

שמרית שקד

ניר ימין (מתמחה)

**מנהלת הוועדה**: לאה ורון

**רשמה**: אירית שלהבת

##### צו רשות שדות התעופה (שינוי חלק א' לתוספת), התשס"ו-2006, בדבר מסוף כרם שלום

היו"ר אמנון כהן:

אני מתכבד לפתוח את ישיבת ועדת הכלכלה. על סדר היום צו רשות שדות התעופה (שינוי חלק א' לתוספת), התשס"ו-2006, בדבר מסוף כרם שלום. מה הדחיפות? מה המטרה?

צביה בלאו:

הדחיפות לא ברורה. אסביר את מטרת הצו. בשל ההתנתקות הועתקה פעילות מסוף רפיח למסוף כרם שלום. מדובר במעבר של הולכי רגל. לבקשת הפלסטינים זה הולכי רגל בלבד, כאשר הפעילות של העברת הסחורות תועבר למסוף ניצנה ולמסוף קרני. בהמשך עו"ד רינה פאר מרשות שדות התעופה תפרט על כך.

הפרוצדורה מופיעה בחוק רשות שדות התעופה (הוראת שעה), שקובעת ששר התחבורה רשאי לגרוע מסוף ולהוסיף מסוף אחר בתוספת. כך אנחנו קובעים כאן שיימחק מסוף רפיח ובמקומו יבוא מסוף כרם שלום.

היו"ר אמנון כהן:

אבל קראנו בכתבה שיעברו בכרם שלום גם משאיות, 10-15 משאיות.

צביה בלאו:

ככל הידוע לנו, אין שם עדיין כל פעילות. רק עכשיו מתחילה פעילות במעבר.

היו"ר אמנון כהן:

האם מתכוונים שייכנסו וייצאו משם משאיות או רק הולכי רגל?

צביה בלאו:

כרגע זה הולכי רגל בלבד. הפעילות עדיין לא התחילה בכלל. עכשיו הכוונה להתחיל פעילות הולכי רגל, ובעתיד גם סחורות.

היו"ר אמנון כהן:

אישרנו את המסופים בניצנה ובקרני. לשם מה צריך עוד מסוף?

צביה בלאו:

הפלסטינים ביקשו מעבר גם בדרום הרצועה.

היו"ר אמנון כהן:

כתוב כאן בכתבה ששר הכלכלה הפלסטיני מתנגד למסוף בכרם שלום.

צביה בלאו:

עד היום הוא לא הכיר בזה.

לאה ורון:

האם מעבר כרם שלום יחליף בהעברת הסחורות את מעבר קרני או מעבר רפיח?

צביה בלאו:

הוא יחליף את המסוף ברפיח.

לאה ורון:

האם הוא יספק אפשרות מעבר למספר המשאיות הנדרש? על-פי הפרסומים, שמתייחס אליהם יושב-ראש הוועדה, מדובר על מעבר צפוי של 10-15 משאיות, בעוד שנדרש מעבר של 150 משאיות. מה ההיערכות שלכם?

צביה בלאו:

החלטת הממשלה 4236 קובעת שלתקופה של 6 חודשים מעבר רפיח יהיה רק לצורך תנועת אנשים, כאשר בטווח הזמן המיידי סחורות יועברו במעבר ניצנה. הכשרת מעבר כרם שלום לטיפול במעבר סחורות תיעשה בעתיד. כלומר, כרגע זה רק למעבר אנשים אולם יש כוונה להכשיר את המסוף גם לקראת פעילות של העברת סחורות.

היו"ר אמנון כהן:

כלומר, זה מחליף את הפעילות, שביטלנו, במעבר רפיח.

צביה בלאו:

זה גם בסמיכות מקום כי רפיח וכרם שלום נמצאים בסמוך זה לזה.

רינה פאר:

המצב דה פקטו, שכרם שלום למעשה לא פועל עדיין מפני שהפלסטינים עד כה התנגדו להפעלתו.

היו"ר אמנון כהן:

אז מדוע להפעיל אותו אם הפלסטינים לא מעוניינים בכך? אנחנו בסך הכול רוצים לתת להם שירות. אם אין ביקוש ואין צורך לצד השני, למה אנחנו צריכים?

רינה פאר:

זאת החלטת הממשלה.

היו"ר אמנון כהן:

כיצד היא נולדה?

רינה פאר:

היא נולדה לאור זה שפינינו את מסוף רפיח. מבחינת רשות שדות התעופה מסוף רפיח לא קיים יותר ולא מופעל, מדינת ישראל איננה פועלת דרך מסוף רפיח, זה המצב העובדתי. עובדה נוספת – וזה נושא שבדקתי עם מר יורם שפירא, סמנכ"ל רשות שדות התעופה שממונה על הנושא, ולצערי לא יכול היה להגיע היום - - -

היו"ר אמנון כהן:

כי הנושא לא חשוב לו.

רינה פאר:

הוא פשוט היה צריך לפתוח את מסוף קרני לצרכים הומניטריים, בין היתר בגלל שמסוף רפיח נסגר.

לאה ורון:

מסוף קרני נפתח רק לצרכים הומניטריים או נפתח לגמרי?

רינה פאר:

הוא נפתח למספר שעות היום, באופן יוצא דופן, בעקבות החלטת ממשלה שנתקבלה אתמול בערב. החליטו אתמול בערב לפתוח היום את מסוף קרני למספר שעות ולכן מר יורם שפירא נמצא שם כרגע. הוא ביקש להתנצל בפני אדוני שלא יכול היה להגיע לכאן ולספק תשובות.

דוד טל:

תמסרי לו רק שהתגעגענו אליו.

רינה פאר:

אמסור לו בשמחה. הוא עושה במסופים עבודת קודש, עבודה קשה מאוד, והוא עושה אותה יפה מאוד.

לאור המגעים עם הפלסטינים, ככל הנראה תוך מספר ימים תחל הפעלת המסוף בכרם שלום.

היו"ר אמנון כהן:

מדוע הם מתנגדים?

רינה פאר:

אני לא יודעת. זה עניין פוליטי, שהתחיל עוד לפני הבחירות ברשות הפלסטינית.

היו"ר אמנון כהן:

הם לא רוצים שהתושבים יעברו לעבוד בישראל? לא רוצים שסחורות יגיעו לשם? מה פוליטי? החמאס לא רוצה?

רינה פאר:

לדעתי זה לא קשור לעליית החמאס כי ההתנגדות שלהם החלה הרבה לפני הבחירות. קטונתי מלהבין, באמת אינני יודעת מה השיקולים שלהם. אבל עובדה שהפלסטינים עד כה לא אפשרו הפעלה של מסוף כרם שלום.

היו"ר אמנון כהן:

כרגע אין כלום, אין מסוף, אין שום דבר?

רינה פאר:

יש מסוף, בוודאי. רשות שדות התעופה השקיעה הרבה מאוד כסף בהקמת המסוף בכרם שלום. מבחינת ישראל המתקן עומד על תילו מוכן להפעלה.

בנוסח שהגשנו בפני אדוני כתבנו "תחילתו של צו זה ביום פרסומו", וזה נכון, אבל אני מודה ומתוודה שגם חברתי וגם אני לא היינו ערות למגבלה של 6 החודשים בהחלטת הממשלה. לפיכך אני מבקשת לאשר את הצו, כאשר רשות שדות התעופה מתחייבת שמיום פרסומו - - -

היו"ר אמנון כהן:

למה ביקשתם שהתחילה תהיה 6 חודשים מיום פרסום הצו? כי אתם צריכים להיערך? אז למה זה דחוף? אם זה לא דחוף נאשר את הצו אחרי הבחירות.

רינה פאר:

תקופת 6 החודשים עשויה להתחיל תוך יום-יומיים, על-פי המגעים עם הפלסטינים, אולם בנוסח המופיע בפני אדוני לא ציינו את זה. אז אחת משתיים: או שנאמר "תחילתו של צו זה ביום פרסומו, ותוקפו לתקופה של 6 חודשים".

היו"ר אמנון כהן:

רק ל-6 חודשים? ומה יהיה אחר-כך?

רינה פאר:

נצטרך ללכת לממשלה ולבקש להאריך את הצו.

היו"ר אמנון כהן:

מיום פרסום הצו אתם יכולים כבר להעביר סחורות, הכול מסודר ומטופל?

רינה פאר:

כן. אנחנו לא רוצים שבשל העובדה שעוד לא היה אישור ולא היה פרסום לא נוכל להתחיל את ההפעלה.

צביה בלאו:

זאת החלטת הממשלה. הסעיף הרלוונטי קובע: "ככלל נענית ישראל לבקשת המצרים בנושא מעבר אנשים ולפיכך עמדתנו הינה כי מעבר רפיח יועתק לכרם שלום לצורך מעבר אנשים לרצועת עזה וממנה לתקופת זמן של שישה חודשים".

היו"ר אמנון כהן:

על מעבר משאיות לא כתוב כלום?

צביה בלאו:

זה כתוב בסעיף הבא בהחלטת הממשלה: "בטווח הזמן המיידי סחורות יועברו במעבר ניצנה עד הכשרת מעבר כרם שלום לטיפול במעבר סחורות".

אפשרות נוספת היא להשאיר את הסעיף כפי שהוא ולבטל אותו כעבור 6 חודשים.

היו"ר אמנון כהן:

תתחילי לקרוא את הצו, בבקשה.

רינה פאר:

"צו רשות שדות התעופה (שינוי חלק א' לתוספת), התשס"ו-2006

בתוקף סמכותי לפי סעיף 2(ד)(2) לחוק רשות שדות התעופה (הוראת שעה), התש"ם-1980 (להלן – החוק), בהתייעצות עם מועצת רשות שדות התעופה ובאישור ועדת הכלכלה של הכנסת אני מצווה לאמור:

**סעיף 1 – *גריעה והוספה של מסוף מעבר***

בחלק א' בתוספת לחוק, במקום "מסוף רפיח" יבוא "מסוף כרם שלום".

**סעיף 2 – תחילה**

תחילתו של צו זה ביום פרסומו".

צביה בלאו:

משרד המשפטים העיר כי סעיף 2 מיותר.

היו"ר אמנון כהן:

איפה נקבע שזה רק לחצי שנה?

צביה בלאו:

נבטל את זה בתום חצי שנה.

אתי בנדלר:

לא יהיה כתוב שום דבר בנוסח שהוועדה אישרה.

רינה פאר:

זה בעיה של רשות שדות התעופה.

דוד טל:

אם תרצו לאחר מכן לפתוח את מסוף רפיח תצטרכו לקבל אישור מחדש, כי בעצם ביטלו את הסעיף הישן.

אתי בנדלר:

לכאורה אם הממשלה תחליט להאריך את התקופה, שזה לא יהיה מוגבל ל-6 חודשים, מבחינת החקיקה תהיה תשתית, לא יצטרכו לעשות שום דבר.

דוד טל:

זאת היתה החלטת במסגרת "מחליטים"? כי שמעתי כאן "עמדתנו". "עמדתנו" זה לא בדיוק החלטה.

צביה בלאו:

קראתי כאן מתוך הפרוטוקול. נתקבלה החלטת ממשלה ב-11 בספטמבר 2005.

היו"ר אמנון כהן:

אנחנו מאשרים פה אחד את צו רשות שדות התעופה (שינוי חלק א' לתוספת), התשס"ו-2006, על-פי בקשתכם. תעשו בו שימוש למען רווחת הציבור.

צביה בלאו ורינה פאר:

תודה רבה.

היו"ר אמנון כהן:

תודה. הישיבה נעולה.

###### הישיבה ננעלה בשעה 12:37