##### **הכנסת השבע-עשרה נוסח לא מתוקן**

**מושב ראשון**

**פרוטוקול מס' 58**

**מישיבת ועדת הכלכלה**

**יום שלישי, י"ד באב תשס"ו, 8.8.2006, שעה 10:15**

**סדר היום**:

אכרזת הפיקוח על מצרכים ושירותים (חומרים וציוד דו-שימושיים מסוימים המועברים לשטחי האחריות האזרחית הפלסטינית)(תיקון), התשס"ו-2006

**נכחו**:

**חברי הוועדה**:

משה כחלון – היו"ר

דוד טל

רוברט אילטוב

**מוזמנים**:

אוהד אורנשטיין - מנהל מינהל הכימיה ואיכות הסביבה,משרד התעשיה, המסחר והתעסוקה

עו"ד דבי מילשטיין - לשכה משפטית, תחום סחר חוץ, משרד התעשיה, המסחר והתעסוקה

יוסף אקרמן - מינהל סחר חוץ, ממונה מדיניות יבוא, משרד התעשיה, המסחר והתעסוקה

עו"ד רם רביב - לשכה משפטית, משרד הביטחון

דב גלצקי - אגף הפיקוח על היצוא, משרד הביטחון

גדעון מרץ - לשכה משפטית, משרד הביטחון

סא"ל גרישה יעקובוביץ' – ראש ענף תשתיות, משרד הביטחון

חיים וקסמן - מנהל מחלקה אסטרטגית, משרד החוץ

שלמה וקס - מנכ"ל איגוד תעשיות האלקטרוניקה, התאחדות התעשיינים

חזקיה ישראל - מנהל המחלקה לביטוח סוציאלי ולקשרי גומלין עם הכנסת,

התאחדות התעשיינים

דן קטריבס - ראש אגף סחר חוץ, התאחדות התעשיינים

יעל ליברמן - מנהלת ענף אבטחה ובטיחות, מכון היצוא הישראלי

שרי ישי - לשכה משפטית, המועצה לביטחון לאומי

**יועצת משפטית**: אתי בנדלר

**מנהלת הוועדה**: לאה ורון

**קצרנית**: טלי רם

##### 

**אכרזת הפיקוח על מצרכים ושירותים (חומרים וציוד דו-שימושיים מסוימים המועברים לשטחי האחריות האזרחית הפלסטינית)(תיקון), התשס"ו-2006**

היו"ר משה כחלון:

אני פותח את ישיבת ועדת הכלכלה. הנושא על סדר-היום: אכרזת הפיקוח על מצרכים ושירותים (חומרים וציוד דו-שימושיים מסוימים המועברים לשטחי האחריות האזרחית הפלסטינית)(תיקון), התשס"ו-2006.

רם רביב:

התיקון לאכרזה שמונח בפניכם נועד להוסיף לרשימת הפיקוח הקיימת, משפחות שונות של ציוד תקשורת, והכוונה היא לפקח על ההעברה של הציוד מסוג זה לשטחי הרשות הפלסטינית. האכרזה תחול גם על העברות ליהודה ושומרון וגם על העברות לרצועת עזה.

האכרזה מתקנת אכרזה קודמת מ-2004, שהסדירה את אותו עניין עצמו – פיקוח על העברה – לעניין דשנים וחומרים כימיים שונים, כשאז הסברה היתה שהם מסייעים להרכבה של מטעני חבלה.

נכון להיום, גופי הביטחון ביקשו להטיל פיקוח דומה גם על משפחות ציוד תקשורת שמופיעות כאן באכרזה.

אתי בנדלר:

מה המשמעות - תחזור שוב בפני הוועדה – ברגע שמכריזים על הציוד הזה כציוד בר פיקוח?

רם רביב:

קודם כול, לא מדובר באיסור גורף אלא בפיקוח. הכוונה היא שאם אדם או חברה רוצים להעביר ציוד מן הסוג הזה לשטחי הרשות הפלסטינית, הוא צריך לקבל היתר ממי שהוסמך לתת היתר. מי שהוסמך לתת היתר כאן – לעניין עזה לפחות – הוא מתאם פעולות הממשלה בשטחים.

היו"ר משה כחלון:

אבל אין שטחים כבר, לגבי עזה.

רם רביב:

נכון, אבל עדיין זה התואר - מתאם פעולות הממשלה בשטחים. מי שבמקרה זה מוסמך על-ידי מתאם פעולות הממשלה בשטחים לתת היתר – במקרה הזה הוא יהיה קצין המטה שעוסק בתקשורת במינהל האזרחי.

סא"ל גרישה יעקובוביץ':

למתאם פעולות הממשלה בשטחים יש שני כובעים: כובע צבאי וכובע אזרחי. אנחנו כאן משתמשים כרגע בכובע האזרחי שלנו, ויש לנו תחת פיקודנו ואחריותנו אזרחים עובדי משרדי הממשלה השונים – במקרה דנן, עובד משרד התקשורת שמצוי אצלנו.

מה שאנחנו מתקנים בתיקון החקיקה הזה הוא את הסנכרון שבין הצורך הביטחוני לצורך האזרחי. אנחנו אמונים על שני הצרכים האלה.

כשהפלסטינים, או כל גורם אחר, פונה אלינו ומבקש להכניס ציוד תקשורת לתוך הרצועה- אנחנו רואים את הצורך האזרחי-כלכלי של אותה אוכלוסייה, של אותה חברה, ובהתאם לכך אנחנו מאפשרים – מותנה בבעיות ביטחוניות כאלה או אחרות, שאם יש ציוד מסוים שהוא דו-שימושי, אנחנו נצטרך לפקח עליו, לבדוק אותו, ובמידה שהוא עומד בקריטריונים ובסטנדרטים הביטחוניים, אנחנו נאשר את ההכנסה שלו. במידה שלא – אנחנו נמצא פתרון אחר.

בעצם, אנחנו מייצרים את האיזון שבין שני הצרכים האלה, בפיקוח מלא. ביהודה ושומרון זה כבר פועל, מתוקף צו אלוף, וכרגע מתקנים את זה, וזה מתוקף תיקון חקיקה ישראלי.

דוד טל:

אדוני היושב-ראש, אני רוצה להביע את עמדתי כאן, שהיא בעצם לכל האורך – גם בוועדת החוץ והביטחון בשעתו, גם בוועדת החוקה חוק ומשפט, וגם כאן. אני חושב שאנחנו מדינה, ודאי היום, שנלחמת על חייה. אני חושב שביתר עוז, בימים הללו, אנחנו צריכים לאפשר – הגם שפעמים יכול להיות שאנחנו מכבידים במקרה הזה על הפלסטינים – אבל מהדוגמה של השעה הקודמת הכבדנו כאן על היצואנים שלנו, כך שאי אפשר לומר שאנחנו עושים איזושהי אפליה בקטע הזה. כל מה שקשור לנושא ביטחון המדינה, אני חושב שזה צריך להיות מעל ומעבר כמעט – אני אומר כמעט, לסייג את זה במקרים מסוימים – אבל במקרים הללו, ועברתי כרגע על כל הנושא, אני חושב שכדאי שנאשר את זה, ובעצם הימים הללו ודאי ביתר עוז.

אתי בנדלר:

אני רק מבקשת – לאחר שיקראו את הרשימה – לוודא שאכן הרשימה מכילה את כל הנושאים שיש להם חשיבות ביטחונית, אבל היא לא גורפת מדי ועלולה להכניס דברים אחרים.

עדיין לא קראתם, כך שאולי אין טעם שאני אקדים את המאוחר, אבל כאשר כתוב: "ציוד העלול תוך כדי הפעלתו לגרום להפרעות לרשתות תקשורת", האם זה כולל גם את מכשיר המיקרוגל הביתי, כשתמיד כתוב ליד טלפון לא להפעיל את זה ליד מיקרוגל כי זה עלול לגרום להפרעה בתקשורת.

סא"ל גרישה יעקובוביץ':

אנחנו לא מכבידים.

אתי בנדלר:

אני לא מדברת ברמה הזאת. אם צריך להכביד – אז שיוכבד, לי אישית אין עם זה בעיה.

סא"ל גרישה יעקובוביץ':

אני מבין היטב מה שאת אומרת. בלאו הכי, אותו יבואן, אותו יצואן, מעביר להתייחסות- טרם הבאת הציוד – לכל מיני משרדי ממשלה. במסגרת אותו תהליך, מתבצעת הבחינה והבדיקה של כל סוג של ציוד – בראייה אזרחית וביטחונית.

דוד טל:

גברתי היועצת המשפטית, תרשי לי להתערב בדברייך. אני קצת חלוק עלייך, ואומר מדוע. מפני שבדיון הקודם שלנו הרי נתקלנו באותה בעיה. הציגו לנו את "הסדר ואסנאר" ואמרו: זה כל זה. ולא רק זאת, גם זאת – שאמרו: לא רק על דעת מה שרשום פה, אלא על דעת מה שיבוא בעתיד.

זאת אומרת, אני הולך לבקש כרגע מכוחות הביטחון שלנו פירוט כזה שאני לא מבקש בעצם ממדינות אחרות, שכרגע מונח או לא מונח, ואף לא אחד מהם קרא את כל הפריטים ואת כל תתי-הסעיפים.

לפי הרשימה שמונחת פה – עברתי עליה כרגע, אמנם בחטף – אבל אני חושב שלפחות אם ננהג כפי שנהגנו בדיון הקודם, אפשר לאשר זאת כך, בלי לקבל יתר פירוט. גברתי צודקת – יכול להיות שיהיו מקרים כאלה ואחרים.

היו"ר משה כחלון:

חבר הכנסת טל, כדי לחזק את דבריך – מדובר על לייצא למדינת אויב, לא מדובר על שווייץ.

לאה ורון:

לא מדינה. רשות.

היו"ר משה כחלון:

רשות. גם אם לא יקבלו מיקרוגל שמפעילים אותו ליד טלפון – לא יקרה דבר.

דוד טל:

ההערה במקומה, אבל אני רוצה לנהוג על-פי אותו כלל שנקטנו קודם לכן.

רם רביב:

"תיקון סעיף1

1. בסעיף 1 לאכרזת הפיקוח על מצרכים ושירותים (חומרים וציוד דו-שימושיים מסוימים

המועברים לשטחי האחריות האזרחית הפלסטינית), התשס"ד-2004 (להלן – האכרזה),

במקום "בתוספת" יבוא "בתוספות".

תיקון התוספת

1. בתוספת לאכרזה, במקום "התוספת" יבוא "תוספת ראשונה".

הוספת תוספת שניה

1. אחרי התוספת הראשונה באכרזה, יבוא:

"תוספת שניה

(סעיף 1)

1. ציוד תקשורת, ציוד תומך תקשורת, או ציוד המכיל פונקציות תקשורת;
2. ציוד העלול, תוך כדי הפעלתו, לגרום להפרעות לרשתות תקשורת;
3. ציוד תשתית לרשתות תקשורת;

והכל כאשר אלה לא נועדו לכוחות מזוינים או כוחות בטחון."

צריך להסביר ש"כאשר אלה לא נועדו לכוחות מזוינים או כוחות בטחון" – ממילא הם כבר בפיקוח.

היו"ר משה כחלון:

אנחנו נאפשר עיון בתוספת, הערות, ולאחר מכן נביא זאת להצבעה.

אני מבקש להביא להצבעה את אכרזת הפיקוח על מצרכים ושירותים (חומרים וציוד דו-שימושיים מסוימים המועברים לשטחי האחריות האזרחית הפלסטינית)(תיקון), התשס"ו-2006, כולל התוספת. מי בעד? מי נגד?

**ה צ ב ע ה**

בעד – 3

נגד – אין

נמנעים - אין

אכרזת הפיקוח על מצרכים ושירותים (חומרים וציוד דו-שימושיים מסוימים המועברים לשטחי האחריות האזרחית הפלסטינית)(תיקון), התשס"ו-2006, אושרה.

היו"ר משה כחלון:

האכרזה אושרה פה אחד.

תודה רבה, הישיבה נעולה.

הישיבה ננעלה בשעה 10:50.