##### **הכנסת השבע-עשרה נוסח לא מתוקן**

**מושב שני**

**פרוטוקול מס' 125**

מישיבתו ועדת הכלכלה

**יום שני, כ' בכסלו התשס"ז (11 בדצמבר 2006), שעה 13:00**

**סדר היום**: **הצעת חוק התקשורת (בזק ושידורים)(תיקון מס' 35)(המשך שידורי חדשות מקומיות בטלוויזיה), התשס"ז-2006**

**נכחו**:

**חברי הוועדה**: משה כחלון – היו"ר

גדעון סער

**מוזמנים**: נועם בריימן - מנהל מנהלת הסדרת שידורים לציבור, משרד

התקשורת

דנה אלטבאואר - עוזרת ראשית ליועמ"ש, משרד התקשורת

מיה גרסון - משרד התקשורת

ערן ניצן - רכז תקשורת אגף תקציבים, משרד האוצר

אסי מסינג - משרד האוצר

אסי קליין - משרד האוצר

דוד קמיניץ - מנכ"ל חברת הוט

אורי גור אריה - יועמ"ש, חברת הוט

פנחס אלי דדון - חברת הוט

אריה לוי - מנהל כספים חדשות הוט

גבי רוזנברג - מנכ"ל JCS

**ייעוץ משפטי:** אתי בנדלר

**מנהלת הוועדה**:לאה ורון

**קצרנית**: רויטל יפרח

##### 

**הצעת חוק התקשורת (בזק ושידורים)(תיקון מס' 35)(המשך שידורי חדשות מקומיות בטלוויזיה), התשס"ז-2006**

היו"ר משה כחלון:

שלום לכולם. אני פותח את ישיבת ועדת הכלכלה. על סדר היום, הצעת חוק התקשורת (בזק ושידורים)(תיקון מס' 35)(המשך שידורי חדשות מקומיות בטלוויזיה), התשס"ז-2006, של חבר הכנסת גדעון סער וחברת הכנסת שלי יחימוביץ.

בדיון הקודם הגענו להסכמות מסוימות וזה אפשר לנו לאשר את הצעת החוק כאן, בוועדה. לאחר מכן זה עלה למליאה וגם שם זה אושר וכעת, אנחנו כאן על מנת לדון ולהכשיר את ההצעה לקראת הקריאה השניה והשלישית ובזה לסיים את העניין. בגלל לוחות הזמנים המצומצמים, נעניתי לבקשתו של חבר הכנסת סער להעלות את ההצעה לסדר היום על מנת שנסיים אותה בימים הקרובים. לקראת סוף דצמבר יכנס ההסדר החדש. חבר הכנסת סער, בבקשה.

גדעון סער:

תודה, אדוני היושב ראש. למעשה, המחלוקות לעניין הצעת חוק זו הסתיימו לפני הקריאה הראשונה. באותה הסכמה שאני מכבד אותה לעניין הסכום, שהוא יהיה הסכום שניתן יהיה להפחית מהתמלוגים. אינני חושב שנכון לפתוח את הסיכום שהושג. אני תמיד רואה חשיבות וערך לעמידה בסיכומים. יכול להיות שיש בשולי הדברים מחלוקות בין גורמים מסחריים. אנחנו יכולים להביע תקווה ואמונה שמדובר במחלוקות שהיקפן כזה שאפשר לפתור אותן בקלות, אבל איננו מתערבים בזה.

אני רוצה להדגיש בצורה הברורה ביותר את סעיף 4 כפי שנקבע, דהיינו, שהשידורים במסגרת השנה שעליה חל ההסדר לפי החוק המוצע יהיו בהיקף ובמתכונת הקיימים כיום, כפי שהיו קיימים ב-1 בדצמבר 2006. אני סומך באופן מוחלט על יושב ראש מועצת הכבלים, הוא או מי שיהיה בנעליו, שיעמדו על כך שבעניין זה אין כל נגיסה וזאת הציפייה שלי, כמובן, גם מבעל הרישיון, שהוא בסופו של דבר במצב טוב יותר מאשר בשנה שעברה שבה הוא נשא במלא עלות שידורי החדשות המקומיות. בסך הכל, בסופו של דבר אנחנו צריכים לזכור שזה הסדר שסוכם לשנה, כאשר אנחנו מקווים שלא נאלץ לעשות את מה שעשינו השנה כלומר, בהיעדר הצעה ממשלתית שתבוא במהלך 2007, נצטרך ליזום את ההסדר הקבוע העתידי. אני מאמין שזה לא יהיה כך אבל אם נאלץ ודאי נעשה את זה. אני חושב שיש אינטרס של כל הגורמים להמשיך בהסדר הזה ולמלא אותו כפי שקבענו.

אני רוצה להזכיר שזה התקבל בקריאה הראשונה כמו בטרומית פה אחד במליאה וזה משקף את הקונצנזוס סביב הנושא בכנסת.

היו"ר משה כחלון:

תודה. מישהו רוצה להוסיף? אף לא אחד? אנחנו עוברים לקריאת החוק.

אתי בנדלר:

"הצעת חוק התקשרות (בזק ושידורים)(תיקון מס' 35)(המשך שידורי חדשות מקומיות בטלוויזיה), התשס"ז-2006. תיקון חוק התקשורת (בזק ושידורים) 1. בחוק התקשורת (בזק ושידורים), התשמ"ב-1982 (להלן – החוק העיקרי), בסעיף 6כ, אחרי סעיף קטן (ו) יבוא: "(ו1) בעל רישיון כללי לשידורי כבלים רשאי לנכות מהתמלוגים שהוא משלם לפי הוראות סעיף 6לו(א), סכומים שהוציא לצורך מימון ההפקה והשידור של מישדרים כאמור בסעיף קטן (א), ובלבד שהסכומים שרשאים לנכות כל בעלי הרישיונות כאמור לא יעלו על סכום כולל של 25.5 מיליון שקלים חדשים לשנה; השר, בהסכמת שר האוצר, לאחר התייעצות עם המועצה ובאישור הוועדה, רשאי לקבוע להוראות לענין ניכוי מהתמלוגים כאמור, לרבות לענין בדיקת הסכומים שהוצאו ואישורים." אני רוצה להדגיש שכפי שתראו, ואני מפנה את זה בעיקר אליכם, נציגי האוצר, לא כללנו סעיף הקובע עד מתי יש להביא תקנות כאלה לאישור ועדת הכלכלה של הכנסת. לכן, צריכה להיות לכם מוטיבציה לעשות את זה מהר ככל האפשר.

"תיקון חוק הבזק (תיקון מס' 13) 2. בחוק הבזק (תיקון מס' 13), התשנ"ו-1996, בסעיף 7 – מדובר כאן בחוק שהוסיף את הסעיף הזה כהוראת שעה. (1) בכותרת השוליים, במקום "של סעיפים מסוימים" יבוא "סעיף 6כ1"; (2) במקום "תוקפם של סעיפים 6כ ו-6כ1 לחוק העיקרי, כנוסחם" יבוא "תוקפו של סעיף 6כ1 לחוק העיקרי כנוסחו". תחילה ותוקף 3. (א) תחילתו של סעיף 6כ לחוק העיקרי, כנוסחו בסעיף 1 לחוק זה, ביום י"א בטבת התשס"ז (1 בינואר 2007). (ב) סעיף 6כ לחוק העיקרי יעמוד בתוקפו עד יום כ"ב בטבת התשס"ח (31 בדצמבר 2007). הוראת מעבר 4. מישדרי חדשות מקומיות ותכניות מקומיות בעניני היום שישודרו לפי הוראות סעיף 6כ לחוק העיקרי, החל ביום תחילתו של חוק זה ואילך, יהיו בהיקף ומתכונת לפי הוראות המועצה לשידורי כבלים ולשידורי לווין, כפי שהיו בתוקף ביום י' בכסלו התשס"ז (1 בדצמבר 2006)." אי אפשר לגרוע כבר מההיקף ומהמתכונת.

היו"ר משה כחלון:

אני מבין שאין הערות לאף אחד. אני מביא את זה להצבעה: מי בעד החוק - 2, חבר הכנסת סער הצביע במקום חבר הכנסת ארדן. החוק עבר פה אחד. אנחנו נביא את זה מחר למליאה כדי להצביע שם.

אני מודה לכולם. הישיבה נעולה.

גדעון סער:

אני רוצה להודות לך על הטיפול היעיל, הרציף והמסייע שהענקת לכל אורך הדרך בנושא הזה.

(הישיבה ננעלה בשעה 1:25)