**הכנסת השמונה-עשרה נוסח לא מתוקן**

**מושב שני**

**פרוטוקול מס' 147**

#### מישיבת ועדת הכלכלה

**‏יום שני, י"ח בטבת התש"ע (‏4 בינואר, 2010), שעה 14:00**

**סדר היום**:

הצעה לסדר היום (דיון מהיר) של חה"כ רוברט אילטוב: האיומים לבטל את רדיו רק"ע

**נכחו**:

**חברי הוועדה**:

אופיר אקוניס – היו"ר

רוברט אילטוב

יצחק וקנין

רוברט טיבייב

חמד עמאר

כרמל שאמה

**מוזמנים**:

שר ההסברה והתפוצות והשר הממונה על רשות השידור יולי יואל אדלשטיין

חה"כ חיים אורון

חה"כ מרינה סולודקין

עו"ד עידו אציל - הלשכה המשפטית, משרד ראש הממשלה

אלברט סחרוביץ - ראש המטה, לשכת השר, משרד ההסברה והתפוצות והמשרד הממונה על רשות השידור

אורן משה - רפרנט תקשורת ותעשייה, אגף התקציבים, משרד האוצר

מוטי שקלאר - מנכ"ל רשות השידור

ערן הורן - סמנכ"ל כספים וכלכלה, רשות השידור

אבי כ"ץ - סמנכ"ל גבייה, רשות השידור

עו"ד חנה מצקביץ' - היועצת המשפטית, רשות השידור

אריה שקד - מנהל קול ישראל, רשות השידור

שמואל בן צבי - מנהל רק"ע, רשות השידור

רחל קרמרמן - חברת הוועד המנהל, רשות השידור

יעקב נווה - חבר הוועד המנהל, רשות השידור

מיה גורן - מרכזת הרפורמה, רשות השידור

איתנה גרגור - מבקרת הפנים, רשות השידור

לינדה בר - דוברת רשות השידור

עו"ד אחיה גינוסר - יו"ר אגודת העיתונאים

גדי בן יצחק - יו"ר ועד עיתונאי הרדיו, ועד העובדים, אגודת העיתונאים

עו"ד ברוך אסקרוב - עורך, שדר, יו"ר ועד העיתונאים בת"א, רדיו קול ישראל, ועד העובדים, רשות השידור

רן אפרתי - יו"ר ועד הנדסה רדיו, ועד העובדים, רשות השידור

צבי גרזון - סגן יו"ר ועד הנדסה רדיו, ועד העובדים, רשות השידור

מיטל בשרי - מנהלת תחום טלקומוניקציה, המועצה הישראלית לצרכנות

פרופ' אלי פולק - יו"ר האגודה לזכות הציבור לדעת

נילי בן גיגי - מנכ"לית האגודה לזכות הציבור לדעת

רינת דוד - רכזת האגודה לזכות הציבור לדעת

אבי גור - ארגון ההורים הארצי

חני לוז - מרכז תדמי"ת של הפורום המשפטי

נגה רפפורט - דוברת של יו"ר הוועדה

רן שיטרית - יועץ ליו"ר הוועדה

**ייעוץ משפטי**: אתי בנדלר

יעל פיין (מתמחה)

**מנהלת הוועדה**: לאה ורון

**רשמת פרלמנטרית**: אירית שלהבת

**הצעה לסדר היום (דיון מהיר) של חה"כ רוברט אילטוב: האיומים לבטל את רדיו רק"ע**

היו"ר אופיר אקוניס:

אנחנו מתחילים את הישיבה באיחור ענק. איחדנו את ההצעה לדיון מהיר של חבר הכנסת אילטוב, שביקש לדון באיומים לבטל את רדיו רק"ע. נעשה את זה בקצרה ונשמע את תשובת המנכ"ל. לאחר מכן נעסוק בהצעת חוק אגרה בעבור רשות השידור (הקפאת ההפחתה באגרה) (תיקוני חקיקה), התש"ע-2009. חבר הכנסת אילטוב, בבקשה.

רוברט אילטוב:

תודה רבה, כבוד יושב-ראש הוועדה. כבוד השר, טוב שגם אתה נמצא כאן.

היו"ר אופיר אקוניס:

טוב מאוד. אנחנו מברכים את השר שנמצא כאן.

רוברט אילטוב:

אנחנו מברכים מאוד על שהגעת לכאן.

שר ההסברה והתפוצות והשר הממונה על רשות השידור יולי-יואל אדלשטיין:

אני לא כל-כך אוהב את העובדה שחבר הכנסת חיים אורון שותק עכשיו ...

חיים אורון:

אני תבעתי שתבוא לכאן ובגללי אתה כאן.

היו"ר אופיר אקוניס:

חבר הכנסת אורון ביקש שתבוא ואמרנו שנתאם את זה.

רוברט אילטוב:

כבוד היושב-ראש, מדוע ביקשתי ליזום דיון דחוף בנושא הזה? כי כל אימת שמתחילים לדבר על האגרה שומעים מכיוון רשות השידור שהולכים לסגור את רדיו רק"ע. בשנים האחרונות הסיעה שלנו דואגת לתקציבים קואליציוניים למען שיפור שידורי רדיו רק"ע.

היו"ר אופיר אקוניס:

עליך לדעת שרדיו רק"ע הוקם לפני שהסיעה שלכם הוקמה. ב-1991 התחילו שידורי רדיו רק"ע.

רוברט אילטוב:

אפנה אותך להסכמים הקואליציוניים ולתקציבים שהועברו לרדיו רק"ע. לא די להקים אלא צריך גם לממן.

היו"ר אופיר אקוניס:

זה דבר חשוב מאוד. כולנו בעד רדיו רק"ע.

שמואל בן צבי:

אם אפשר רק תיקון אחד. זה לא רדיו רק"ע. הרדיו הוא "קול ישראל". זה רשת רק"ע, רשת קליטת עלייה.

היו"ר אופיר אקוניס:

ברור, רשת שמשדרת גם בשפות נוספות לבד מן השפה הרוסית.

שמואל בן צבי:

ב-14 שפות.

רוברט אילטוב:

אין ספק שהשידורים בשפות שונות לעולים חדשים, חשובים, ויש בהם העברת מסרים ומידע. הם מצרך חשוב, במיוחד במדינה שלנו שבה בכל יום משתנים דברים והעברת ידע ונתונים לעולים חדשים חשובה ומבורכת.

כל אימת שמתחילים לדבר על רפורמות ברשות השידור, הדבר הראשון עליו מצהירה רשות השידור, לצערי, שהולכים לקצץ או לסגור את שידורי רק"ע, דבר שמקומם בפני עצמו. לאף אחד מחברי הבית אין בעיה עם רשות השידור. אנחנו מקשיבים לשידורים, וגם אני באופן אישי בהיותי יושב-ראש הוועדה העברתי רפורמה מקיפה בנושא הזה. אנחנו שומעים, אנחנו לא אטומים לנושאים שנוגעים לרשות השידור, אבל לא יתכן שכל אימת שנוגעים בנושא רשות השידור מתחילים להצהיר ששידורי רק"ע הולכים להיסגר.

מרינה סולודקין:

זה פוסט ציונות, מה לעשות ...

רוברט אילטוב:

לכן ביקשתי להעלות את זה לדיון מהיר בוועדה. לא יתכן שעולים חדשים ייהפכו כל פעם לבני ערובה. הדיון צריך להיות נקודתי, בנפרד מן הדיון בנושא הרפורמה שהוא דיון בפני עצמו. אם רוצים לסגור את שידורי רק"ע אז גם על כך צריך לדון ולא להצהיר הצהרות, במיוחד מן הכיוון של רשות השידור. זה מה שברצוני להגיד. אם יש צורך שרשות השידור תפנה לחברי הכנסת, אנחנו תמיד פתוחים לפניות. תודה.

היו"ר אופיר אקוניס:

לא היית כאן בישיבה קודמת של הוועדה שעסקה בהצעת חוק אחרת שהשר הממונה על רשות השידור ביקש, באשר לסמכות שאנו נותנים לשר להפחית בהפקות המקומיות בסוגה עילית. באותו דיון התקיים גם דיון בנושא רשת רק"ע ורשתות נוספות שיש להן ערך ציבורי. שמענו אז ממנכ"ל רשות השידור שאין כוונה לסגור את רשת רק"ע. אשמח עכשיו לשמוע שוב את העמדה מהמנכ"ל.

רוברט אילטוב:

מייד אחרי שנאמרה כאן העמדה הזאת היתה הצהרה בתקשורת.

היו"ר אופיר אקוניס:

בדיוק להיפך. אעשה סדר בדברים. היתה הצהרה בתקשורת ואז במקרה נקבע דיון בנושא הצעת החוק הממשלתית ואני ניצלתי את הדיון כדי לשמוע הבהרות על התוכנית של רשות השידור. נשמע את זה שוב.

מוטי שקלאר:

אחזור על ההבהרות כדי שנהיה מיושרים בעניין הזה. היתה דרישה של הוועד המנהל של רשות השידור ושל משרד האוצר שנציג חלופות כיצד לכסות גירעון של 140 מיליון שקל, והצענו חלופות שונות: מה המשמעות של אישור תקציב מאוזן, מה משמעות של קיצוץ רק של 70 מיליון שקל או 50 מיליון שקל. היו ארבע חלופות. אמרנו לוועד המנהל שלמרות הגירעון אנחנו לא מוכנים "לסגור את החנות", גם אם משמעות הדבר היא איזון בתקציב. זה נאמר במפורש, והוועד המנהל, לשמחתי, אישר את הכיוון הזה.

רוברט אילטוב:

רשת קליטת עלייה היא רשת גירעונית?

מוטי שקלאר:

אני לא מתייחס רק לרשת הזאת.

רוברט אילטוב:

אני מבקש להתייחס רק לזה.

היו"ר אופיר אקוניס:

זה תקציב קול ישראל?

מוטי שקלאר:

אני מדבר על התקציב הכולל.

רוברט אילטוב:

אני שואל שאלת הבהרה לגבי רשת רק"ע.

היו"ר אופיר אקוניס:

אגב, יש פרסומות ברשת רק"ע?

שמואל בן צבי:

כן.

היו"ר אופיר אקוניס:

כלומר יש לה סוג של מקור הכנסה.

רוברט אילטוב:

לכן אני שואל את השאלה.

מרינה סולודקין:

והמשכורות שם נמוכות.

מוטי שקלאר:

כל ההכנסות ברשות השידור נכנסות ל-pool אחד ולכן אי אפשר לענות על השאלה הזאת.

רוברט אילטוב:

בכל ארגון היום אפשר לחשב פר יחידה, אם היחידה גירעונית או לא גירעונית. הבעיה לא מסובכת כל-כך.

מוטי שקלאר:

ההכנסות מאגרות, גם ברדיו וגם בטלוויזיה, הן לא פר יחידה אלא הכנסות לכל הרשות. אם אתה שואל לגבי פרסומות ברדיו אז בוודאי שההכנסות מפרסום ברדיו לא מכסות את ההוצאות.

היו"ר אופיר אקוניס:

אחדד את השאלה ואולי גם את התשובה. האם מעל גלי האתר תימשך פעילותה של רשת רק"ע למען העולים מברית-המועצות לשעבר, מאתיופיה ואינני יודע באילו שפות נוספות משדרת רשת רק"ע – פרסית, צרפתית, ספרדית ואנגלית, ושפות נוספות?

שמואל בן צבי:

אנחנו משדרים ב-14 שפות.

מוטי שקלאר:

אני חוזר על מה שהבהרתי הן בוועד המנהל, הן בתקשורת, הן בראיונות ברדיו, הן בראיונות בעיתונות והן בוועדת הכלכלה כפי שאמר היושב-ראש, ואני אומר עכשיו פעם נוספת. אין כוונה לסגור את רשת רק"ע, את "קול המוזיקה", את "מורשת" ואת כל הערוצים האחרים. גורלה של רשת רק"ע הוא בדיוק כגורלה של רשות השידור. להבטיח לך שרשות השידור לא תיסגר? את זה לא תשמע ממני. אם רשות השידור לא תיסגר, גם רק"ע לא תיסגר.

היו"ר אופיר אקוניס:

ממני תשמע את זה אלף פעמים, ועכשיו בפעם האלף ואחת: רשות השידור לא תיסגר. אלף פעמים אמרנו את זה מסביב לשולחן הזה. בעקבות זה אפשר להשליך על רשת רק"ע, שגם היא לא תיסגר. נורא פשוט.

מוטי שקלאר:

אמרתי שרק"ע תיסגר רק אם רשות השידור תיסגר.

היו"ר אופיר אקוניס:

חבר הכנסת אילטוב, אני חושב שמיצינו את הדיון המהיר.

רוברט אילטוב:

זה היה דיון מהיר מאוד.

חיים אורון:

פרט לכך, אין שום בעיה לעשות הסכם קואליציוני נוסף ולהעביר 140 מיליון שקל על חשבון הסיעות השונות – אולי גם אנחנו נשתתף בהעברה הזאת – לכיסוי הגירעונות של רשות השידור. זה יסתדר היטב. בכלל זאת הופכת למדינה של חלוקה, אז אין בעיה.

רוברט אילטוב:

חבר הכנסת אורון מוזמן לקואליציה ושם יוכל לשאת ולתת ...

היו"ר אופיר אקוניס:

אתה פותח משא ומתן קואליציוני?

רוברט אילטוב:

הוא מוזמן. כולם מוזמנים.

היו"ר אופיר אקוניס:

אם חבר הכנסת אורון מקבל את קווי היסוד של הממשלה, אין לנו שום בעיה.

חיים אורון:

אתה מקבל אותם?

היו"ר אופיר אקוניס:

בוודאי. אדוני השר, בבקשה.

שר ההסברה והתפוצות והשר הממונה על רשות השידור יולי-יואל אדלשטיין:

לא רציתי להתערב בדיון הזה. אני רוצה רק להודות לחבר הכנסת אילטוב על שהעלה את הנושא הזה ולמנכ"ל רשות השידור וליושב-ראש הוועדה על כך שהבהירו מה יקרה ברשתות השונות. בשבועיים האחרונים אני זוכה לטבעת אבטחה עבה עד שאני פשוט לא יכול לצאת מן הבית בגלל איומים על חיי בשל החשש להמשך קיום "קול המוזיקה" ורק"ע. בוודאי שהפרוטוקול לא רואה את החיוך על פניי, אז אמרתי את הדברים בצחוק. אך בנימה רצינית קצת יותר, זאת גם מחמאה גדולה לשתי הרשתות הללו, אדוני המנכ"ל. התגובה ההיסטרית כמעט של רבים מאוד בציבור בישראל, גם בנושא רק"ע וגם בנושא "קול המוזיקה", מעידה בראש ובראשונה על כך שיש ציבור מאזינים לרשתות הללו ויש דאגה גדולה לגורל הרשתות. אין לי מה להוסיף על הדברים שנאמרו כבר על-ידי מנכ"ל רשות השידור. ודאי שגורלן של התחנות הללו הוא כגורלה של רשות השידור וכגורל השידור הציבורי כולו. תודה.

מוטי שקלאר:

מזל שעיתון "הצופה" נסגר כי אחרת היית נזקק לעוד טבעת אבטחה בשל לחץ של אנשי רשת "מורשת".

היו"ר אופיר אקוניס:

רבותי, ועדת הכלכלה תניח על שולחן הכנסת את מסקנת הדיון המהיר. מנכ"ל רשות השידור הודיע פעם נוספת בוועדת הכלכלה שרשת רק"ע לא תיסגר. הוספנו על כך שרשות השידור לא תיסגר, וכל רשתות הרדיו של "קול ישראל" ימשיכו לשדר את שידוריהן המקצועיים והטובים.

**הישיבה ננעלה בשעה 14:10**